text:
Ñalnde
23 ndee, goomu njuɓɓudi jammaaji ɗii, neldii goomuuji ɗiɗi ngam
jaɓɓoyaade Alhajji Baaba Maal to Kayhayɗi. Heen goomu ngootu resndaa ko
nawgol kaɓirɗe gaaci e bagasuuji naalankooɓe Daande Leñol e gardagol
Aamadu Buubu Maliyel Soh. Goomu ɗimmu nguu yamiraa ko fadndaade haa
Baaba Maal taƴta maayo, ngu yahda e mum Ñaabina. Ko nguun goomu huufi
denndaangal golle ɗee. Ngoni e maggu ko Meer Ñaabina, gardiiɗo catal
Orop, gardiiɗo catal Nuwaasot, gardiiɗo sukaaɓe Ñaabina, hooreejo fedde
sukaaɓe Ñaabina ɓennuɗo hono Aadama Gey, kalfinaaɗo kumpital e won e
yontaaɓe nokku oo.
Baaba leelii taƴtude. O aroyii ko kikiiɗe
kiirɗo, heedde mutaa-mut-naange. O taƴtiri ko Gurel Umaar Lih feewde
Tantaaji Kayhayɗi. Otooji, hakkunde 45 e 50, mbaɗi gaarawol ndewi e
makko, gila Kayhayɗi haa Ñaabina e tule oole. Ɓe mbiyi mo: "Baaba! so
aɗa nanatnoo Ñaabina, ko ɗoo tigi woni Ñaabina e tule oole, Ñaabina e
boli jawdi, ɓulli e hawaleeje, caalli e mbalkaaji, ɓulli belɗi, cafee,
njaree, kaaɗɗi ɗii, cafee, njarnee gooleeje".
E oon sahaa, tawi
ko jibinannde Ñaabina e saraaji mum fof ena ñaantii, ena yalti, ena
darii e tiimde laawol godoroŋ gummingol Kayhayɗi fayde Ɓoggee ngol.
Funnaange laawol ngol e hirnaange maggol fof ko yimɓe. Hay so ñorgo
weddaa, saggat, saggata ko e yimɓe hakke e keewal. No jamaanu nguu wayi
heewde nii, ko noon ne kadi ngu wayi ñaantaade e heblanaade jaɓɓungal
ngal. To bannge rewɓe, tuggude e pelle jamana-kinel, suumee, wooturu e
pastel haa e yahrooɓe e duuɓi jeeɗiɗi, alaa mo ardaani e ñaantungal
ganni, gila e moori e cacci haa e gaaɓɗi e puuɗdi. To bannge jirwo, kala
naalanke gonnooɗo e daande maayo, hakkunde Kayhayɗi e Ɓoggee, rewo e
worgo, alaa luutaaɗo, hakkunde jimoowo e gamoowo, koɗoowo, piyoowo
buubaa walla mbaggu haa e poɓɓoowo.
Baaba nde arata e maɓɓe tawi
ko fuɗɗiima hankadi niɓɓitde. Kono ɗum fof e waɗde noon no kornaali
otooji, gulaali, kelle e kuljinaali, bawɗi e buubaaji mbayi heewtude
wuro ngoo nii, jawdi Ñaabina fof wid, naati e ladde. Ñalnde heen ɓesɗi
koontinaaka, njahdi ko e ɓiɓɓe mumen.
Kelle e kuljinaali ndewti e
Baaba, kañum e diɗɗal mum haa jippunde mum to galle Aamadu Umaar Sih e
dow celdugol fayde wuro Mbaañ. Oon jamma, Gorko Duwoyra waali ko
fooftaade e yeewtidde e bismotooɓe e juurotooɓe.
Ñalnde 24 ndee,
ñalawma oo, alaa ko waɗaa heen so wonaa feewnitanaade jamma garoowo oo.
Tuggude e 18 w30h, caggal nde yimɓe njuuli takkusaan haa 1wooh, biyeeji
ena njeeyee, ndartaaki. Dingiral ngal heewi haa won e yimɓe ndonki ɗo
njooɗii. E ɓeto yimɓe woowɓe kiirɗeeli walla dente bayɗe hono nii, mbiyi
ko keewal yimɓe ngal ŋakkaani 6000 neɗɗo.
Alhajji Baaba Baydi
Maal naati dingiral ko heedde 1w 30h ena ardi e daalambol pasorooji
(pasorooji ɗii ko ɗi joy). Maysuur Diine Gawlo Sek, funeere Baaba Maal
ko kañum hurmbiti jamma oo. Kelle poɓɓi, Maysuur nanngi mikoroo yimi
baaruuji ɗiɗi deggondirɗi.
Caggal Maysuur Sek, Saawo Abdullaay
Sammba, meer komin Ñaabina-Garlol, waɗi konngol bismaango feewde e Baaba
Maal e Daande Leñol, e jamaanu ngarngu nguu gila e gure nootitiiɗe haa e
hilifaaɓe mawɓe arɓe, teeŋti ɓe dawrugol e aada.
Nde Saawo
Abdullaay Sammba rewi konngol, ko ɗoon Sammba Siree Gorel gorko Meri
gural Saybooɓe, keedoo Alhajji Baaba Maal hannde to bannge dingiral,
heɓi mikoroo, nanngi e asko Alhajji Maal haa ɓanndu mum wuli jaw,
ɗaɓɓiri ɗum nde naatata hankadi e dingiral sabu jamaanu nguu ena heppi
ko yiyata ɗum. Mamma Abuu Gay e Baru Sal, fanniyankooɓe ɗiɗo gaaci
laaɓtuɓe, ndaarondiri, moosi, tanndini, nanngi e tufnde nde Baaba Maal
heewnoo naatirde dingiral. Baaba haftii toƴƴi daande ko juuti, jamaanu
nguu ena yonngoo, yiyaani mo. O feeñani ngu, omo waɗi dolokke bulaajo,
ñootaaɗo haa ŋarɗi. Baaba ko gorko ñaantotooɗo, teddinɗo Pulaagu,
kormiiɗo yimɓe mum, pasniiɗo dingiral. O yimi tufɗe ɗiɗi, Sammba Siree
Gorel arti e mikoroo ngam yettinde nulal. Haali nulal ngal ko biyeteeɗo
Mamma Caam Baylo mo Wenndiŋ e Mali Booli, gummoriiɗo to Suwoyraat. O
yettini ko nulal biyeteeɗo Hamjatu Abdul Caam jeyaaɗo ɗoon e Ñaabina,
gummoriiɗo, kañum ne to Suwoyraat. Mamma Caam Baylo ko suka ñeeño,
baawɗo tafde miijo e mahde konngol haa ŋarɗa. Nulal ngal o yettini ngal
fayi ko e Alhajji Baaba Maal: Gooto e jibinannde wuro ngoo ena wiyee
Hamjatu Abdul Caam ena rokkuno maa, aan Baaba Maal puccu biyeteengu
Beede Leen Ñaabina. Omo yiɗi soodtude ngu, ɗoon e ngalɗoo dingiral tawi
kadi ko e yeeso nguuɗoo jamaanu.
Puccu nguu soodtaa ko ko puccu
meeɗaani soodeede e dow ngalɗoo laral leydi so 1.000.000 mbuuɗu (miliyoŋ
mbuuɗu) e ceede Muritani. Dokkal kinɗe, polle tawtoranooɓe haa e dokkal
terɗe Daande Leñol keddiiɗe haworoyi e 200.000 mbuuɗu. Coodgu puccu
nguu dartoyii ko e 1.200.000 mbuuɗu. Mbiyen Hamjatu Abdul Caam rokkii
Baaba Maal puccu ɓurngu tiiɗde e nder winndere ndee, ngu hono mum kadi
meeɗaani soodaneede naalanke ko daartol naalankaagal fuɗɗii koo.
Caggal
ooɗoo gorko Caamo ñaabinanaajo, ko Baaba Maal kadi arti e dingiral haa
ruuki. Caggal ɗum, seto wuro Fonndu e gardagol Mammadu Abdullaay Tuure e
Aliiw Yero Waar naati dingiral. Ngo rokki Baaba Maal, e innde wuro
Fonndu, wutte jarɗo 100.000 mbuuɗu, ena wondi e ngaari caggal nde ɓe
mballiti Ñaabinanaaɓe ngaari ngoɗndi e 50.000 mbuuɗu. Ngo yalti
dingiral, hiirde jokki.
Ñaabinanaaɓe kadi noddi biyeteeɗo Aamadu
Buubu Maliyel Soh, lommbi e juuɗe mum 160.000 mbuuɗu ngam soodde ɗoon e
ɗoon nagge ɓesnge, rewniinge, ɓireteenge jooni-jooni. Nagge yiilaa,
soodaa, ɓiraa, Baaba Maal addanaa kosam ɗam e nder dingiral. Ɗumɗoo fof
waɗi ko ñalnde 24 ndee. Hiirde ndee fusi ko 5w30h subaka.
Ñalnde
25, rewɓe Ñaabina ɓamti ko ganni mo njiɗnoo jaɓɓoraade Baaba Maal e
Daande Leñol nalnde 23 ndee. Eɓe nimsani oon kikiiɗe no feewi sabu won
geɗe keewɗe ɗe ɓe njiɗnoo hollude Baaba ko niɓɓere haɗi ɓe. Ɓee ñalli ko
unde gawri, waɗde ñiiri e bunaa e nebam sirme e dakkude boɓi kodde
suuna.
Ɓeya ko lasde goobuuji gaaɓɗi, saccude e fiytaade puuɗdi
juuɗe e koyɗe. Ɓeyatoo ko renndinde geɗe wejo
ko wayi no geɗe ngaafu
debbo pullo, kagguuji, geɗe mahdi maabuuɓe e cañu haa e ko wayluɓe nokku
oo meeɗnoo tafde. Nde juulatnooɓe njalti e jamaaji tawi ko kamɓe rewɓe
ɓee fof, ɓe ndentoyii to caali jehre wuro too. Ɓe pitti dingiral ngal
haa laaɓi cer, ɓe njuɓɓini geɗe wejo ɗee haa nanndi e sago. Ɓe lasii, ɓe
mbaɗi lanngu, ɓe kuufi dingiral ngal.
Kikiiɗe ganni ñalnde 25/10/2013, rewɓe Ñaabina ena ngari hollude Baaba Maal finaa-tawaa mumen. Ɗoo ko lasal joom goobu baaye en.
Ɓe
ɗacci boowal jaajngal, ɓe mbeerti heen leece dime mbele so Baaba Maal
arii, yaɓɓa heen no laamɗo tedduɗo weertirantee kosi boɗeejo so yahii
njillu e leydi ngoɗndi nii. Ɓe njejjitaani wonde wuro Ñaabina ngoo ko
wuro ndema e ngaynaaka, ɗo maabuɓe mahooɓe e wayluɓe tafooɓe nguurdi. Ɓe
njaltinii cengele e leƴƴi gaweeje demeteeɗe e nokku hee.
Maabuɓe
Ñaabina kollirii haa kolliri fuurna ɓakke. Wayluɓe ne njaltini ko
njoginoo, cabbii e garal Alhajji Baaba Maal. Baaba Maal ari e maɓɓe ko
18w30 h. O ummorii ko to duɗal koles wuro ngoo. O yahnoo ko loroyde
lekki ngadani wonande jolannde lorngo leɗɗe wonnde e tuugnorgal ñalɗi
ɗii. Nde o lori lekki manngoowi e duɗal haa o gasni, o jolti e oto, o
fayi to dingiral wejo too.
Nde otooji ɗii ngari haa njettii
jamaanu nguu ko Tabara Bah e meer wuro ngoo njaɓɓoyii mo. Hammoo Joop e
Sammba Duungel njaɓɓorii mo pekaan gulɗo jaw. O tellii, o rewi e leece
beertaaɗe ɗee haa o sawndii rewɓe ñaantiiɓe ena ndarii ɓee hono Mali
Dugudugu Saawo e wondiiɓe mum.
O seli, o salminiri ɗumen
gooto-gooto haa o haljiti, o tiindii e joɗnde nde o heblanano, o jooɗii
sara meer wuro ngoo hono Saawo Abdullaay Sammba. Ko ɗoon Gelongal Fuuta
lollirɗo Njaay Saydu Aamadu rokkaa konngol, bismii mo e innde rewɓe
Ñaabina caggal nde anndini mo sabaabu ngooɗoo wejo. Baaba e seto mum
ndewi e geɗe bejaaɗe ɗee haa to ɗe kaaɗoynoo, keɗii firooji geɗel heen
fof ko addunoo ɗum e ko ngel soomi e sirluuji.
Baaba manti wuro
Ñaabina e kuuɓal sabu mum naŋtaade e ɗaɗi mum guurɗi, naftooji, dañnoode
ngo hanki mawɓe wuurnooɓe e woodde ngo hannde sukaaɓe finɓe hirooɓe,
yiɗɓe ɓurde, ɓe njiɗaa ɓureede. Ko ɗoon e nder dingiral wejo ngal, nagge
ɓesnge, nge o soodananoo ngee, kanko Baaba Maal, adda ena rewnii
goolyel mum. Ko ɗoon kadi nge ɓiraa, o addanaa kosam ɗam, o yari ngulɗam
jaw. Ko ɗoon ne kadi wejo ngoo waynorii.
To hiirde jamma too, ko
toon Baaba jogori waynondirde e Ñaabinanaaɓe. O ari ko law seeɗa. Nde
00w30h yonata tawi ko o naatii dingiral. O naatiri ko wutte mo
Fonndunaaɓe ndokkunoo mo hanki mum. Tawi ko adii nde o jolata,
naalankooɓe heewɓe gila e jabbaaji(rappeurs) haa e woɗɓe, njolii e
dingiral hee haa ƴeeŋii. Ko Maysuur Sek wattindii ɓe. Nde Maysuur Diine
Gawlo Sek ƴeeŋi ko Baaba Maal lomi yolnde. O yimii, o amii e oon jamma
njimri e ngamri mbayrundi maa won hannde duuɓi sappo.
Sukaaɓe Ñaabinanaaɓe mbeltii haa mbaɗtani mo kadi koltu teddungal (décoration):
- Dolokke ñootaaɗo
- Paɗe mukke maraakiis
- Paɗe waɗɗiyankooɓe(botuuje)
- Tengaade e makatuumru
Gollii
ndeen golle ko biyeteeɗo Sammba Foosiri Jimmeera to Mbotto, tawi ko
Alla meho sabu teddungal mum e sukaaɓe Ñaabinanaaɓe. Hiirde Baaba fusoyi
ko 5w45h.
Tesko-ɗen kadi haa hannde, e oon ñalawma ñalluɗo 25,
ko adii nde Baaba Maal ena yaha dingiral, koɗungu mbaɗngu faayiida
ummorinooma ɗum to wuro Daawalel sara Mbaañ e naalanke mawɗo, dowlunooɗo
ena wiyee Medda Jaañ, baaba Mayram Medda. Medda Jaañ wiyi ko haade
Ñaabinanaaɓe mbaɗii ko mbaɗi koo, Fonndunaaɓe kadi ngolliima ko ngolli
koo, kanko, o addanta Baaba Maal ko liingu. So cubballo addanaama ko
ummii e ndiyam, addanaa ko paso mum e wiyde makko, kanko Medda Jaañ. O
addi ko ndaawa. Ko ɗuum Baaba Maal waɗanaa hiraande e oon jamma.
Tonngol
Ñalɗi
Ñaabina keewii faayiida, mbaɗii nafoore mawnde. Lappol safrooɓe e
gardagol doktoor Ceerno Mammadu Bookar Gey, mbaɗii golle maantiniiɗe
ñalnde 25 e ñalnde 26 ndee ɗo dispaaseer wuro ngoo. Ɓe cafrii ɗoon
rafiiji keewɗi gila ɗoon e wuro Ñaabina ngoo haa e gure catiiɗe ɗee gila
noon e rafiiji gite, noppi, ñiiƴe, ñabbuuji ndewaagu, jontinooje, deedi
haa ñabbuuli goɗɗi kuuɓtidinɗi ɗi keertinaani. Haralleeɓe tawanooɓe ɓee
mbaɗii heen teskuyaaji laaɓtuɗi haa teeŋti e darnde nde gooto fof foti
daraade ngam riiwtude caɗeele to bannge mum:
- Doktoor Jagana
Muhammed teeŋtini ko cellal hunuko. O wasiyii nde neɗɗo ñaami fof yo
socco e nder ñalawma, ko famɗi fof laabi tati ( kacitaari, bottaari e
hiraande) e fannu kadi no neɗɗo fotata soccoraade ummoraade e ɗakkudi
fayde e ñiiƴe dow e les.
- Ngayde Muhammed, wasiya mum yahri
ko to bannge gite. O rokki yeru hakkunde ñawu e yitere ko no hakkunde
feetere jeyngol e ñoomre yoornde nii. So fuɗɗiima tan yo ñippe law gila
reɓaani.
- Doktoor Ceerno Mammadu Bookar Gey, gooto e
yiilooɓe golle lappol ngol, eeraango mum yahri ko so neɗɗo tinii rafi e
ɓanndu mum yo dogan law safrirde, woppa nehde rafi walla suuɗde ɗum.
-
Leɗɗeyanke oo ( pharmacien), e nder konngol mum wasiyii ɓesngu Ñaabina
ko nde duumotoo e wallude wuro ngoo e ñiiɓnude jolanɗe bayɗe hono nii e
riiwtude won e rafiiji e nokku hee.
E joofnirde golle lappol
ngol, meer komin Ñaabina, hooreejo Fedde sukaaɓe Ñaabina e hooreeɓe cate
ɓamtaare Ñaabina to Nuwaasot e to Orop, gooto fof nde ƴetti konngol,
mantii golle lappol ngol hade seedanteeje rokkireede.
Ñalɗi Ñaabina mbaɗii weltaare e teddungal mawngal. Baaba Maal e Daande Leñol, Ñaabina e gure saraaji garnooɗe fof mbeltiima.
Caggal
ndeen weltaare, jammaaji ɗii ndañii wune sabu yimɓe mawɓe nootitiima ko
wayi no meer Ɓoggee hono Bah Aadama Muusaa e Bah Bookar Sule ko jiidaa e
jibinannde wuro ngoo tawi artiri ɗumen ko ñalɗi ɗii. Ena e ɓeen Hamjatu
Abdul Caam, Tabara Bah, Usmaan Abdul Kebe, Yuunus Ɓaas, Maalik Buubu
Sal, Sih Aamadu Sammba e Yaayaa Umaar Sih.
To bannge
jaayndiyankooɓe Muritaninaaɓe ngari ko ɓeeɗoo: Mbooc Abuu Maariyeta,
Abuu Bah, Faatimata Bah, Mammadu Demmba Sih, Ami Saydu Baaraan Bah,
Kummba Bookar Bah e natiyanke mawɗo ena wiyee Muusaa Wan ko jiidaa e
jaayndiyankooɓe ummorinooɓe to rajo Kayhayɗi walla to Pete ko wayi no
Abuu Caam.
To bannge naalankooɓe, ko jiidaa e Baaba Maal e diɗɗal mum
Daande Leñol, en njiyii Aliiw Demmba Njuuk, Hammoo Joop, Sammba
Duungel, Faama Mbay, Sali Labbo e Tomaa Baabaaɓe(oon ko jabba).
To
bannge gure, en teskiima heen Gurel Cooga, Njaawaldi, Burguduuna,
Tampi-daroo, Buubu Aawdi, Wuro Sele, Baabaaɓe, Juude Jeeri, Abdalla,
Garlol, Cilaa, Mbotto, Sorimalee, Wenndiŋ, Mbaañ, Haymedaat, Feere-Alla,
Daawalel, Mbahe, Bagodin, Lewe, Fonndu, Beelel Gawde, Woolumaaji, Neere
Waalo, Siñcu Buubu Makka, Beelinaaɓe, Ɗalhaya e Ligisayba. Ɗeeɗoo gure
fof kadi, wooto heen fof dañii jooɗodaade e Baaba Maal, e yeewtidde e
mum ko naftata.
Ñalnde 26, hakkunde tiisubaar e takkusaan, ko ɗoo
woni ɗo Baaba Maal e Daande Leñol mbaynii Ñaabina e tule oole ngam
taƴtitde maayo. Ñaabinanaaɓe kadi nduusi ɓe no ɓe njaɓɓoroyinoo ɓe e
garal. Ɓe nduusi ɓe haa ɓe njettini ɓe keerol hakkunde diiwaan Baraknaa e
diiwaan Gorgol, ɓe nduttii caggal nde ɓe ndewdi to Bagodin ngam
seedtaade teddungal Bookar Sule Bah e Daande Leñol.
Jubbannde e daartol nokku
Ñaabina
sosaa ko e hitaande 1911. Ngo yalti ko e Mbaañ, cile e leydi Hammadi.
Sosi ngo ko biyeteeɗo Fari Sammba. Oon ko Lihdo(Lih). Rewi e makko ko
biyeteeɗo Eli Sammba. Oon ko Calsalo (yettoode Sal). Nde o ari e nokku
hee, o adii hoɗde ko to wiyetee Tulde Eli. Oon nokku woniri ko bannge
hirnaange worgo wuro Ñaabina ngoo. Caggal ɗum, o eggi, o fayi bannge
funnaange rewo caanngol ceenal peccitngol Ñaabina ngol. Galle tataɓo
hoɗde e Ñaabina ko galle maabuɓe kiiɗenaaɓe. Mawɗo maɓɓe wiyetee ko
Aliiw Siley Maalik Kiiɗe.
Ñaabina askitintoo ko e Yirlaaɓe jeeri. Ngo waɗi ko cuuɗi tati teeŋtuɗi:
- Maalmaalɓe
- Jaanankooɓe


c: text/html

text:
So laamu Maawiyya ina anndiraa warde koye aadee en, yimɓe keewaani siftorde oo warhoore goɗɗe, warhoore faggudu, ɗawɗo muritaninaaɓe nguurnirdi mum en. Oo warhoore noon, haa hannde ina jokki, maa mbiyaa nii o ɓeydii ko bonde. Sibu, e nguuɗoo laamu, hay “yabooy” nattii yiyeede; ko liɗɗi berletenooɗi, ɗi hay ulluɗi njiɗaano, ngoni hannde jeeyeteeɗi e jehreeji leydi ndii, yimɓe ina njiirondira. Waɗi noon, ko almudɓe Maawiya ɗigginii : ɓe njokkii peeje mum sibu…
Sibu, e balɗe ɓennuɗe ɗee, laamu Muritani jooni nguu, “buuñii huunde e foɓɓanooɓe ɗum, jamirooje awo, mbele ina poɓɓira juuɗe e koyɗe fof”. Doggol rokkaaɓe ɗum ɓee ina waɗi “inɗe yimɓe sappo e ɗiɗo ɓalliiɓe laamu, ɓe meeɗaa anndude ko firti awo, saka awde”. Aɓe njamiraa awde ko foti no ko winndaa e kaayitaaji ɓe ndokkaa ɗii. Kono ɓe ngalanaa ɗum karallaagal, ɓe ngalanaa ɗum kaɓirɗe, tee “dokkuɗo ɓe yamiroore awde oo, ɓuri en anndude ɗuum”. Jooni noon, ko oon kayit nafata ɓe ? So goonga, “oon kayit naataani e golle awo, ko o njeenaari ndi laamu rokki yimɓe mum”. Ɓe njeeyat mo awooɓe goonga goonga ɓee. Ko ɓuri heewde heen e oo sahaa, ko sinuwaa en keewi yeeyeede ɗeen jamirooje. Ɓeen ne keewi ko “yoɓde joomum fotde 100 000 ugiyya ton kala. Yamiroore ɓurnde famɗude e jamirooje dokkaaɗe ɗee waɗi ko 330 ton, ɗum firti ko joomum maa dañ heen fotde 30 miliyoŋ ugiyya”, e jawdi ndi ndenndu-ɗen enen kala.
“Won depitee gooto, ganndaaɗo no feewi, mo meeɗaa woorde fartaŋŋe ɗaɓɓanɗe Abdel Asiis manndaa tataɓo, jeyaa e ɓeen heɓɓe ndii njeenaari. Ina heen kadi julaaɓe anndiraaɓe ɓallaade laamu kam e yimɓe jeyaaɓe e galle laamiiɗo leydi oo”, e wiyde rmibiladi. Ƴeewaa noon, e oon sahaa gooto, laamu ina yuɓɓini semineer mawɗo (gollordu) ɗo alaa ko haaletee so wonaa “haɓde e njeenaari !”. Haalii hoore mum : e nder Muritani kesam-kesaagu “haala nattii jogaade hay faayiida gooto”, ko keneeli ɓuri heewde…
Kala miijiiɗo no liɗɗi mbaynoo heewde e Nuwaasoot e Nuwaadibu, tawi kadi ina anndi tufɗe Muritani njeyaa ko e tufɗe ɓurɗe fiiɗde e winndere ndee, maa maay haame ! Ko waɗi ɗuum ? Waɗi ɗuum, ko liɗɗi nattii yiyeede, hay to Nuwaadibu ! Mbele ɗum firti ko liɗɗi nattii woodde ? Alaa, haa hannde tufɗe men ko no mbaanoo heewde liɗɗi ndeen nii, ko noon mbayi haa jooni ! Heddii, ko ndeen, haa e kitaale 80, ko idii laamu Maawiyya, awatnooɓe ɓee ina njeeyatnoo e jehreeji men, laamu kadi ina yeeyatnoo liɗɗi rewrude e nanondire awo waɗdatnoo e leyɗeele goɗɗe. Geɗe ɗee puɗɗii tigi rigi waylaade ko e laamu wul Taaya, nde waɗti rokkude wallidiiɓe mum politik jamirooje ɗe njeeyatnoo awooɓe leyɗe goɗɗe, addatnooɓe laaɗe mawɗe ɗe saakitaaji cukki, aratnooɓe ɓofta hay burɓutti, ngawa ko mbelaa, njeytoya e leyɗe tuubakooɓe. Wallidiiɓe politik rokkanooɓe jamirooje ɓee, alaa ko wonani ɗum en heen, so wonaa so lewru maayii, njuppanee miliyoŋaaji miliyoŋaaji mbuuɗu e nder konte mum en banke, tawi ndillaani, ndaalaani…
Muttaar

robotstxt: allowed

filter: keep


text:
Wattam cubi majaliisa di wurtinaa aran nder lesdi faransa holli jamiyawa ardiido lesdi ndin Emmanuel Macron nangi laawol hebuki nasaraaku wattam cubi di wurrtinaa.
Wattam cubi di wurtinaa jotta holli jamiyawa macron ka Republican do ardi) ha holli jamiyawa ngan hebi koromje 445 nder koromje 577 de majaliisa lesdi ndin.
Nyande alat waroore on to jam dum tammata dogginki cubi ragareeji di koromje majaliisa lesdi faransa.
Buray nduubu bee sedda on ko jamiyawa ardiido macron tigga nder lesdu faransa haa nga darni siyaasaabe be ngalaa ande keyde dow siyaasaaku.
Bawwo wurtuki wattam cubi di doggina jamiyaaji lesdi ndin mawdi tefri suboobe suba jamjgaaji nawliraadi ngam fadduki ardijdo Macron iga naftirki bawde laamu ko saali hakkilo.
Wattam cubj dum wurtinaa holli jamiyawa Macron hebi kase 32.3% nder duudal dereeji cubi din.
Gurin
Jamiyawa MacronTaskitani Huusitanki Cubi Majaliisa Lesdi Ndin
Wattam cubi majaliisa di wurtinaa aran nder lesdi faransa holli jamiyawa ardiido lesdi ndin Emmanuel Macron nangi laawol hebuki nasaraaku wattam cubi di wurrtinaa.


text:
Hay so lappol Ngaawandere haaɗti ko e Maraaji (Niiseer) ne, ittataa ngol waɗii ngartam keewɗam : jokkondire maatinɗe e humpito mawngo. E nder ɗuum, ngol jibinanii Fooyre Ɓamtaare nafoore mawnde, haa arti noon ɗo Mali ɗoo : Fooyre dañii toon njaatigeeɓe. Ina jeyaa e jokkondiraaɓe, hono gorko jaambaaro, jaambuur, newiiɗo, nehiiɗo, teeyɗo hakkille, juumtuɗo miijooji, koolaaɗo, pullo mo bonnaani pulaagu woni ooɗoo biyeteeɗo Usmaan Sabbaar Bah. Njaay Saydu Aamadu tawii mo e Ñooro Laamiiɗo Juulɓe.
Oon sahaa, ko kanko ardii Rajo Pinal. O tawii mo hikka to Bamako e leegal biyeteengal Sebeninkoro omo wondi e njaatigi fulɓe ena wiyee Alhajji Bookar Alfaa Bah ena jeyaa to wiyetee Kolomina. Ooɗoo Ceerno Usmaan Sabbaar Bah, ko kañum kadi ardii toon duɗal janngooɓe pulaar e nder Bamako kadi woni jannginoowo duɗal ngal. Omo jogii kadi jokkondire guurɗe gila to jaayndiyankooɓe calokaaji gonɗi e nder Bamako ɗii haa gonɗi to nder diiwanuuji leydi Mali ndii ko jiydaa haa hannde e jagge laamu toowɗe, ɗe o jotondiri. Yo Geno wuurnu mo, sellina mo, uddita mo.


text:
« François Hollande » e Afiriknaaɓe
« François Hollande » ko laamɗo mo ɓesngu Farayse labii e wooteeji mum Hooreleydiyaagal e lewru mee ndeeɗoo hitaande 2012. O lomtii ko Nikolaa Sarkosii keewɗo dille e pergitte sabu ko kaŋko saabii kuudetaa e hitaande 2008 lamminɗo Abdul Ajiiju, amo jeyaa e newnuɗo pollugol laamu to Mali e peƴtugo leydi mum, sabu ƴaañgol makko Tuwareg en (MNLA e ballondiral e Abdul Ajiiju), ko kaŋko ardinoo maalde leyɗe hirnaange ngam pusgu Libi caabiingu hannde doole ɗe AQMI (dillere ownoore hakkillaaji) jogii hannde ɗee, caabiiɗe hoonaare mum e nder diwaan Sahel oo, ko haɗi yoga e leyɗeele gonɗe e oon diwaan ɗaanaade.
- Ko jeyi njillu Hollande to Kinsasa
Ko jeyi njillu F.H. e Afrik ko pottital ngal leyɗe kuutortooɗe ɗemngal Farayse keewi yuɓɓinde hitaande kala tawi hikka yontaa ko R.D.C. (Ndenndaandi Demokaratiyaŋkoori Konngo). F.H. dañii ngaannuma e heblo nguuɗoo njillu sabu Dowla potɗo yuɓɓinde batu nguu, hono RDC ina yaworaa hannde waasde ɗum yuɓɓinde e hitaande ɓennunde ndee, wooteeji hooreleydiyaagal laaɓtuɗi, jiidaani e baasgol mum hormaade jojjanɗe aadee. Oon ngaannuma ko naneede mo, caggal nde o fiila hooreejo leydi to Farayse, leydi nganndiraandi daranaade demokarasi e jojjanɗe aadee, wonde njillu makko ngadanu, fuɗɗii ko e laamɗo gujjuɗo wooteeji nde laamtii, kadi lorɗo haa ɗoon haaɗi ɓesngu mum. Kono kadi sabu himme mo OIF (Organisation Internationale de la Francophonie/Fedde winndereyaŋkoore Haalooɓe farayse) daranii e nder jeereende Afrik, o waawataa luuteede ngaal pottital. Feere nde o yiyti ko adoraade tawo Senegaal, tawde wonii ɓeen ko heɓtinanaaɓe wonde laawol mum en demokaraasi, ko pooƴtingol etee ɓe ndañii heen manoore aduna oo kala. O yantini heen ko yuɓɓinde pottital hakkunde makko e jayɗeeli farayse, o ñiŋi heen dowla RDC oo no feewi, tawde o holliti ko demokaraasii mum ina laƴa no feewi, etee jaɓɓugol jojjanɗe aadee bonngol ina lutti wonde toon etee «ɗum wonaa huunde jaɓniinde ». Haala kaa wonaa ngaadoraaka to bannge dipolomasii, kono ɗum fof e wayde noon, maa o yah toon sabu o wiyi « o waawaa falkisaade leydi Afrik njeyaandi e ɓurɗe ɓesnude e leyɗe Afrik, ngalnundi tawi kadi ɗemngal farayse wontii toon no ɗemngal garwaniiwal nii ».
- Hollande saaŋii Ndakaaru
Ɗum ko ñalnde aljumaa 12 lewru oktoobar, o jaɓɓaama ɗoon no feewi kadi o suɓtii Ndakaaru ko yettinde konngol makko e yeeso suudu dipiteeji Senegaal maantorgal demokarasii e nder leydi hee. Konngol makko fiɓii ko e ɗeeɗo dame : – O mantii demokaraasi Senegaal ñiiɓɗo e gollotooɓe mum politigi, demokarasi puɗɗiiɗo ko ɓooyi tawi ina taccidi jolɗe keewɗe e leydi Farayse , o siftini ɓeen hoohooɓe darodinooɓe, o ruttii o jarfi ballal Senegaal feewde e leydi Farayse e sahaaji nde Almañ tiimi ɗum, o feltii bonannde warngo Caarooy – O hollirii wonde so Afrik tiiɗniima ina jogii jaañnje moƴƴere sabu ngaluuji tago ina tawee e mum, haralleeɓe e jom gannde inan ɗoo, ɗum firti ko kala ko ina fota wallitde ƴellitaare ngenndiiji ɗii ina woodaa – Ko fayi arde o wiyi wonde hakkunde makko e Afiriknaaɓe wonata ko hakkunde gollodtooɓe e potal e dow kormondiral kono wonataa « hakkunde daabaa e baɗɗiiɗo ɗum » ; Ko ɗum waɗi ko lollirnoo haŋki « françafrique » joofata ko ɗo makko ɗoo, o wontaa jaɓde njeenaari, geɗe ɗe laaɓtaani ina ngona dabi gollondiral hakkunde makko e Afriknaaɓe etee maa o wallu Senegaal yooltude kaalisaaji gujjaaɗi ina ndesndoyaa Farayse.
Kaaɗoo haala fof, silooɓe politigi tonngiri ɗum kono taƴondiral e politigi mo Sarkosii laawɗinnoo hakkunde mum e Afriknaaɓe. Senegaal weltiima heen no feewi sabu njilluuji ceertii, Sarkosii wiyiino ko « Afriknaaɓe luutaama taariik etee ngollaani ko ina haaltee » kono so ƴeewaama, Hollande wonaa ɗum woni miijo mum, sabu hay so o joofaaki Sarkosii e konngol makko, yimɓe heewɓe ñaawi ko diskuur oon 2007, o jaaɓtii. Kono Fadel Baro mawɗo fedde wiyeteende « Y’en a marre » jeyaande e pelle « renndo siwil » e nder Senegaal wiyi wonde haala makko kaa fof ina himmi kono so o « mantii hoohooɓe politigi Senegaal e ñiiɓnugol demokarasii yoo yantin heen ɓesngu Senegaal » sabu ko kellifuya mum yettini ɓe ɗo ɓe njaarata ɗoo.
- Jiyndiral Hollande e Kabila
Ñalnde aset 13 oktoobar, to laamorgo RDC, hono Kinsaasa, Hollande wooraani laawol ngol fuɗɗinoo loowde, o holliri tan ko ŋakkeende demokarasii e leydi hee e jaɓɓugol jojjanɗe aadee kono kadi o holliri yiɗde makko yo R .D.C. hisnu ndimaagu leydi mum, waawa kadi hanndaade keeri mum. O jokkondiri toon e luulndiiɓe hooreejo leydi ndii hono « Joseph Kabila » teeŋti noon e « Etienne Tchisekedi » (Eciyeen Cisekedi) e hoohooɓe pelle jojjanɗe aadee toon, o heɓii nii hurmbitde nokku mooftirɗo geɗe jaaynde mo leydi Farayse mahi tawi inniraa ko « Flauribert Chebaye », jaaynoowo baraaɗo to RDC sabu darnde mum feewde e jojjanɗe aadee e tee haa jooni roŋkaama yo laamu laɓɓin sababuuji ngoon warngo.
Ina laaɓti wonde Hooreejo RDC e Hooreejo leydi Farayse paamondiraani hannde, ɗum ina feeñi e haala Hollande kono kadi jaaɓtawol Kabila holliri ko kamɓe alaa ko ɓe njawi e ko ɓe ngollotoo ko e fannuuji demokarasii e jojjanɗe aadee etee eɓe njahri yeeso e ngaal banngal, heddii ko eɓe njogii sifaa maɓɓe keertiiɗo. Ko ɗum waɗi eɗen mbaawi hiisoraade kaaldigal maɓɓe no « kaaldigal faaɗɓe » nii. E joofnirde mooɓondiral Afriknaaɓe e Farayse to Kinshasa, nanndire keewɗe piɓondiraama ko yowitii e demokarasi e jojjanɗe aadee hay so tawii renndinnooɓe toon ko ɓetde ƴellitagol ɗemngaal Farayse e aduna oo.
Pottital OIF to Kinshasa rokkii laamɗo Farayse fartaŋŋe no facciriri ko hebori wonde dawrugol mum ko fayi arde hakkunde mum e Afriknaaɓe, baawngol tonngireede tan no : haŋkadi ko en gollidiiɓe, gooto e men fof yo addu ko jogii, kuutondiren e dow potal e nuunɗal haa gooto e men fof naftoroo njeñtudi ndii. To bannge miijo e haala ko huunde waɗnde faayiida heddii ko hol no hebori tabitinireede, sabu Sarkosii nde laamii ko ɗoo rewnoo kono ɗum laataaki sabu « Françafrique » mo o wiynoo hankadi gasii ellee ko e yonta makko fof ɓuri doolnude. « Ɗum noon ndesnden ɓooy ».
Maamuudu Haaruuna Joop


text:
Musidɓe, yiɗɓe e daraniiɓe leñol on calminaama kadi tedduɗi e calminaali. Wonndude kadi e yettude-on sahaa kala e darnde mon e gerngal men pulaagu.com, sabu ko on arooɓe, ko on yillotooɓe, ko on ittooɓe yeeweende. Pulaagu.com (pulaagu-dot-kom), dañii lebbi tati e nduu lewru, kono won sikkooɓe ko e duuɓi sappo njahraten Alla e darnde mon onon e goomu pulaagu.
Lebbi men tati ɗii kawri ko eɗen ngolla e rajo pulaagu jogorɗo Hurminde
njuɓɓudi mum hakkunde ɗoo e lewru siilo 2008. Hade ndeen, ko e ƴeewndo min ngoni. Min njiɗi so golle ɗee puɗɗiima, tawa eɗe ndegii, eɗen cellini golle ɗee haa cugge caɗta heen. Hol ko min ƴeewndotoo?
Ko adii kala, min njiɗi ko anndude mbele doole ɗe min ndokki rajo ngo no foti keɗotooɗo ɗe mbaawi tammbaade. So min paamii ko heɗotooɓe teemedere (yeru) ena walla-min ɓeydude moƴƴere haala kaa tawa alaa ella. So min nganndii ko heɗotooɓe ɓee ɓuri rajo ngoo doole, min ngona e yuurnaade feere ngam ɓeydude doole ɗee haa ngo waawa tammbaade heɗotooɓe ɓurɓe heewde.
Hannde, rajo men rajo pulaagu.com ena addana-on jubbannde e ko njogor-ɗon tawde e maggo so njuɓɓudi ndii hurmii. Amin ngaddana-on jeewte ɗe nanaaka hey nokku: yeewtere Ceerno Ɗahiiru Aan mo NGijilon (Fuuta-Tooro, leydi Senegaal) ena waɗdunoo yeewtere e wiɗtooɓe IFAN (Institut Fondamentale d'Afrique Noire) ñalnde 11 Seeɗto e hitaande 1968. E ndeen yeewtere, omo addana-en ko heewi e ganndal Fuuta haŋki haa teeŋti e laamuuji e Almameeɓe. Ɗum ko seeɗa e ko min njogori addande-on e jeewte. Caggal ɗum, yeewtere woɗnde ena waɗaa e nokku ena wiyee Horkoƴere (Fuuta-Tooro, leydi Senegaal). Waɗi ndeen yeewtere ko Mammadu Njaari Mbeŋnge ñalnde 23 Siilo 1969 to Horkoƴere. O haalata heen ko golle e balle Toorodɓe e Deeniyaŋkooɓe. Alaa ko ɓuri mi weltaade e heɗaade ɗee jeewte ɓooyɗe, baɗɗi faayiide no feewi sabu majje soomde gannde ɗe caraaki.
Yeewtere men tataɓere ko biyeteeɗo Seegaa Ñaŋ, jeyaaɗo haa jooni to NGijilon. Oon ko ganndo no feewi sabu omo saaktana-en daartol ngol en nganndaano e nguurndam Fuuta men haŋki.
Musidɓe jeyaaɓe e ɗeen gure, amin naamndoo mbele ɓeen ena nguuri, mbele koreeji maɓɓe ena nganndi daaɗe maɓɓe ena mooftaa e leppi? Kala ko waawi heen wonnde, amin calmina-ɓe walla amin njuuroo-ɓe kamɓe e jeyaaɓe ɗeen gure kala.
So on dañii caɗeele, ngoppee konngol mon less e lowel jaabawuuji les winndannde ndee (commentaires)


text:
Ko Ebolaa urmbitii hikka to leydi Gine koo, heewɓe mbiynoo wonde wirus oo ummorii ko Afrik hakkundeejo, ɗo ñawu nguu ɓurnoo anndeede. Ko goonga, wirus baɗɗo bone hikka to Gine oo, ina nanndi e mo « Zaire » oo no feewi (fotde 97%). Kono 3% ɗi wirisaaji ɗiɗi ɗii ceerti ɗii, wonande annduɓe, ina njona e wiyde wirisaaji ɗiɗi ɗii ina njiidi, kono ɗi ngonaa gooti.
Ko Ebolaa urmbitii hikka to leydi Gine koo, heewɓe mbiynoo wonde wirus oo ummorii ko Afrik hakkundeejo, ɗo ñawu nguu ɓurnoo anndeede. Ko goonga, wirus baɗɗo bone hikka to Gine oo, ina nanndi e mo « Zaire » oo no feewi (fotde 97%). Kono 3% ɗi wirisaaji ɗiɗi ɗii ceerti ɗii, wonande annduɓe, ina njona e wiyde wirisaaji ɗiɗi ɗii ina njiidi, kono ɗi ngonaa gooti.
Ndeke, Gine ina joginoo wirus mum Ebolaa ko ɓooyi, mo ummoraaki ɗum hay nokku gooto goɗɗo.
E nder ɗuum, annduɓe ɓee (haala Sylvain Baize, karallo ko faati e wirus Ebola) ina miijii wonde wirus Ebolaa mo Gine oo sabbinta ko e bilwile. Ko ɗum waɗi jeeyngal mawngal ina foti waɗeede e nder yimɓe wuurɓe e nder walla e saraaji dunli, mbele ina ndeentoo jotondirde e won koon kullon, haa arti noon e bilwile. E wiyde makko kanko Sylvain Baize, ngoo wiɗto heso ina foti jeertinde laamuuji diiwaan Afrik hirnaange ɗii, mbele aɗi ƴetta peeje ngam humpitde yimɓe ɓee, haa arti noon e reentaade bilwile walla ñaamde kullon kon bilwile ŋatata.
Ndutto-ɗen e winndannde njaltinno-ɗen e lewru sulyee-ut 2012 : Wilwilnde, ko hoɗorde mborosaaji
Won annduɓe kolliti ko ɓooyaani koo, wonde bilwile ina njeyaa e geɗe baawɗe boomɗe winndere ndee. Waɗi noon, ko ñabbuuli keewɗi ina cabbini e kon kullon, ñabbuuli yimɓe e jawdi fof noon. Ina jeyaa heen came, kulikenke, ñabbuuli poofirgol, e goɗɗi, bayɗi no Ebolaa walla sayo … Ko bilwile ndaaɓi denndaangal kullon keddikon kon. Wiɗtooɓe ɓee tawii ko ina tolnoo e 60 mboros keso ina cabbini e majje. Ko ɗum tagi, hay ñabbuuli yimɓe cikkatnoo ngontaa heɓ yimɓe, bilwile maa ngartir ɗum en, yeru came. Tee wilwilnde alaa fof ɗo tawetaake e winndere hee, alaa fof kadi ɗo heddata. Denndaangal leƴƴi mborosaaji tawaama e majje, heen sahaaji tawa ko e nokkuuji ɗo hay gooto sikkaano.
Renndi ɗum ko Bookara Aamadu Bah


text:
Ñalnde 5 ut, hooreejo leydi ndi hono Muhammed wul Abdel Asiis, waɗii yeewtere mawnde to Galle Mooɓondire (Palais des Congrès) ngam mawninde toɗɗegol mum e gardagol leydi ndi. E nder ɗuum o heɓii jaabtaade naamne huunde e jaayndiyankooɓe. O fuɗɗorii ko wiyde “nii rawane, ñalnde 5 ut 2009 ƴettu-mi golle hooreyaagal leydi ndi, caggal woote juɓɓinanooɗe ñalnde 18 sulyee 2009”.
Fooyre Ɓamtaare ina tonngana on huunde e jaabawuuli naamne jaayndiyankooɓe ɓe.
Ko fayti e iiñcuru politik ngonndu e leydi ndi kam e pooɗondire hakkunde gollooɓe politik leydi ndi, o wiyi wonde, « wonande heedɓe e laamu ɓe, leydi ndi yaltii ɗeen caɗeele politik, ngonka leydi ndi ina moƴƴi sanne. » E wiyde makko, ɓesngu Muritani ina muuyanoo mbayliigu mbaɗnoongu e 2005 ngu. Kono tan, caggal ɗuum, caɗeele goɗɗe njolii gaddanɗe ɓe waɗde ko ɓe mbaɗi ko (kuudetaa), ngam reftinde geɗe ɗe e laawol… Ɗuum yuumti e juɓɓingol woote gardagol leydi laaɓtuɗe, nuunɗuɗe, ɗe yimɓe leydi e caggal mayri kala keptini. Kala nde woote mbaɗaa, maa wood dariiɓe ina njedda. Kono so yahii haa ɓooyii, ɓeen yeddatnooɓe mbattinta ko heptinde ɗeen woote ɗe njaɓaano ». Ɗum ko haala hooreejo leydi ndi.
Wonande ngonka faggudu leydi ndi (nguurndam yimɓe ɓe) o wiyi wonde « ngonka faggudu leydi ndi ina moƴƴi tee juɓɓule laamu ina ngolloroo no potnoo golloraade, yanti heen wellitaare ina woodi. Yimɓe fof ina nganndi ko woodi, yeddotaako : ngonka ka samorii no moƴƴi. Kisal na woodi, tee yimɓe fof ceediima ko golletee hannde ko».
Ngam jaabtaade naamnal biyeteeɗo Muttaar wul Je, to Kayhayɗi, o wiyi « Laamu ina waɗa ko waawi kala nde caɗeele – jaahiyaaji – keɓtii ɓesngu ngu. Laamu ngu ina jogii tuugnorgal jaajngal wonande diiwanuuji ɗii kala, so mahde laabi jokkondirooji denndaangal nokkuuji leydi ndi, haa arti noon e diiwanuuji Gidimaka e Tiris Semmuur …».
Ko fayti noon e dartingol golle taƴre Mbuut-Sehilbaabi, Muhammed Abdel Asiis wiyi jeyi sabaabu o ko sisiyatee Portigaalnaajo toppinooɗo ngoon mahngo.
Wonande naamne ummoriiɗi to Nuwaadibu jowitiiɗe e golle Horirde Huftodinnde Dowla (Inspection Générale de l’Etat – IGE-) to opitaal wuro ngo e ko fayti kadi e jogagol nasiyonaaliteeji ɗiɗi, ko ɗumɗoo woni ko hooreejo leydi ndi jaabtii : « IGE ina waɗa misiyoŋaaji keewɗi tee ina jokki golle mum ngam haɓde e bonnugol jawdi laamu ngol nganndu-ɗaa kam woni yumma caɗeele leydi ndi wondi hannde ɗee kala. » O holli mettere makko e ko won e jagge gardiiɗe njeyetee e waɗooɓe ɗeen golle. O feññinii wonde wonnoo ɗoon ko eɓɓaande mahngo opitaal mawɗo potnooɗo soodaneede kaɓirɗe kese, moƴƴe. Kono ko waɗaa heen ko ina woɗɗi ko eɓɓanoo ko, fotde miliyoŋaaji nay dolaar (hedde miliyar ugiyya) fecci ɗum ko Muritaninaajo toppitinooɗo ɗum o kam e kalfinanooɗo golle ɗe, mo jeyaaka e leydi he. O wiyi « ko wayi nii ina heewi», kono tan o hollii ko o pellitɗo haɓaade ɗum.
Ko fayti e jogagol nasiyonaaliteeji ɗiɗi, o wiyi wonde sariya Muritani ina laaɓti, hay gooto haɗaaka jogaade nasiyonaalitee goɗɗo, kono, so a rewii haa a heɓii goɗɗo o, ɗoon mbaasataa mo Muritani o, tee a wontaa ɗum heɓtu so wonaa njeddito-ɗaa (ngoppaa) goɗɗo o, mbaɗaa ɗaɓɓaande keɓtugol nasiyonaalitee ma, tawa kuccin-ɗaa ɗum ko e hoorejo leydi ndi… Caggal ɗuum o hollitii heɓaare makko yeewtideede ko fayti e baylugol doosɗe leydi ndi.
Ngam jaabaade naamnal paytungal e Jaŋde leydi ndi, o hollitii wonde ngonka ooɗoo nokku moƴƴaani, yanti heen jaŋde nde yahdaani e soklaaji leydi ndi. Ɗum noon alaa e sago nde yuurnitee no moƴƴi. E nder ɗuum, o wiyi o halfinii gardiiɗo hilifaaɓe o heblude Ñalɗi diisnondiral paytuɗi heen. Caggal ɗum o naamnaama ko fayti e ownooɓe, o haalii heen ko heewi. O wiyi wonde en mbaɗdaani e Al Kaydaa Geer. O heɓii hollitde kadi wonde ɓe ɗuhii ko e leydi ngoɗndi, ndi keerondiro-ɗen, ɓe ngalaa e leydi men.
Ko fayti e naamnal joopingal haala ɗemɗe, hooreejo leydi o, hono Muhammed wul Abdel Asiis wiyi “Doosɗe leydi ina laaɓti ko fayti e ɗuum : ɗemngal Ndenndaandi Lislaamiyankeeri Muritani ko Arab, tee alaa ko waylii e ɗuum haa hannde. Wonande ɗemɗe keddiiɗe ɗe, hono Farayse walla Engele, eɗen mbismii ɗe e leydi men he, en ngañaani ɗe. Nduwi-ɗen ko jokkondirde e yimɓe fof. So tawii eɗen cokli janngude ɗe, walla janngude ɗemɗe goɗɗe ngam waawde nanondirde, ma en njanngu ɗe. Ma en ndokku heen jaabtawol laaɓngol e jonte garooje ɗe, sibu ma en njuɓɓin jeewte kuftodinɗe nehdi e jaŋde. En kersirtaa haalde Farayse walla jannginde ɗum sukaaɓe men. Miɗo sikki caɗeele ɗemɗe ina poti diwteede e Muritani hono no ɗe ndiwtiraa e nokkuuji goɗɗi ɗii nii.”
Ko fayti e kaaldigal hakkunde gollooɓe politik leydi ndi, o hollitii wonde kala kaaldigal « foti tuugaade ko e doosɗe leydi » tee omo heblanii ɗum. E miijo makko «hay gooto ruttantooko ko ɓenni, haa arti noon e ngonka hade woote sulyee 2009”. E wiyde makko “Nanondire Ndakaaru ngonaa Ɓuraana, ngonaa sariya Doosgal, ko nanondiral ɓolal hakkunde luurdunooɓe ngam heblude woote, ɗum woni ko waɗaa ñalnde 18 sulyee 2009. Ɗum ɗoon noon hay gooto yiyataa yimɓe ina nduttoo caggal.”
Jaabawol makko won e naamne gabbiiiɗe e golle e mahaaɗe gorwore, hooreejo leydi o, hono Muhammed wul Abdel Asiis hollitii wonde “caggal nde teskaa ɓe njeyaaka e leydi he ina ngolloo e won e nokkuuji laamu, laamu ngu ƴettii won ɗeen kuule kaɗooje gollinde tumaaŋkooɓe e nokkuuji ɗi Muritaninaaɓe poti gollaade.”
Ngam jaabaade naamnal jowitiingal e jojjungol mahngo laabi, hooreejo leydi o wiyi wonde “laabi gudroŋ ina teeŋti e moƴƴitingol nguurndam miskineeɓe sibu eɗi mballita e ustugol coodguuli geɗe nguura ɓurɗe hatojineede”.
Ko fayti e ndema, o wiyi wonde laamu ngu alaa ko waɗi heen hitaande ɓennunde nde sibu caɗeele jotondirnooɗe e bonnugol jawdi e nokku he. Kono ɗum haɗaani ngonka ndema seɓorde hitaale ɓennuɗe ɗe sibu ka ƴellitiima fotde 80%. Hikka noon laamu waɗii heen junngo mum, tee golle ɗe ɓuri laaɓtude…
To bannge cellal o jaabtiima ñiŋooje laamu ngu ñiŋetee sabu coodgol won ɗeen kaɓirɗe. E wiyde makko ɗeen kaɓirɗe kese maa mballit moƴƴinde safaruuji ɗi. E ngoon yeeso maa laamu ƴettu kuule ngam dartinde comagol safaara ngol yuɓɓaani gonangol hannde ngol ….
Ko fayti e naamnal jowitiingal e Al Kaydaa, hooreejo leydi o hollitii wonde won wiɗto waɗaango hollitngo wonde sukaaɓe tawtoyooɓe ɓe ɓee, yoga e mum en ko yimɓe wonduɓe e caɗeele rafiiji, ɓe ownooɓe puuntata ina kuutoroo ɗum en e nafooje mum en keeriiɗe. O haali kadi ko fayti e njanngu ɓe njani e maɓɓe nder leydi Mali, o holliti wonde fayndaare majjum wonnoo ko fusde tuddunde waɗooɓe “contrebande” (njulaagu ngu rewaani laawol), jogitiiɓe kaɓirɗe bonɗe. Tuduunde nde woni ko 240 fuɗnaange Waalata. Waɗi konu Muritani yande e maɓɓe ko iditaade ɓe, sibu ko ɓe heblotonooɓe yande e mum. Ko heewi haalaama heen, kono golle ɗe ko nanondiraaɗe e leyɗe keediiɗe. O yeddii ko wiyetee wonde militeeruuji Farayse ina e leydi men ko.
Ko fayti e Saharaa o wiyi woni darnde Muritani ko wallitde kala ko ina semmbina ngootaagu Dental Magreb Arab.
Ko fayti e ndema, o wiyi wonde ngonka ooɗoo nokku ina boni. Bonannde kadi ina heewi e makko.
So artii e kaaldigal e luulndo politik e toɗɗagol Guwarnama ngootaagu ngenndi, wul Abdel Asiis wiyi «leydi ndi wonaani e kiriis, tee endi hatojini e goodaangal luulndo. E miijo makko nafoore luulndo ko waasde naatde e guwarnama, tee o anniyaaki naatnude ɓe e laamu makko.
Ammaa ko fayti e mooliiɓe artuɓe, Abdel Asiis wiyi “ɗum ko huunde ɗaɓɓunde mudda juutɗo” tee omo heɓii waɗande ɗum jeewte keeriiɗe.
Tonngol BAB
Ƴoogirde : AMI
Luulndo jaabiima …
Bayyinaango Jokkorde luulndo demokaraasiyeewo
Caggal iiñcuru juutndu waɗnoondu baawo kuudetaa o, e sahnga nde leydi ndi no diidorinoo ɗaminii maa weeyo politik ngo hankati wellito haa yimɓe mbaawa tiiɗtinde maalde nderndernde ngam waawde huccande kulhuli e sakkaaji gummoriiɗi caggal leydi, ko ndeen mawɗo dowla hono Muhammed Wul Abdul Asiis ƴettiti miijo mum kañum e haalaluuji mum doondiiɗi fitina hono no waɗirnoo e batu makko mbattindiingu ngu o waɗnoo Arafaat, so hollitde yimɓe ko o jaltuɗo e nanondiral NDakaaru ; o yaltini ngo miijo noon ko e nder yeewtere bayyinaade e tele e rajo e sahaa nde o mawninta hitaande adannde caggal woote sulyee 2009. Ko e oon sahaa kadi o teeŋtini wonde iiñcuru politik wiyeteendu ina woodi ndu woni tan ko e hakkillaaji won ɓeen yimɓe, o fenñini heen kadi e ko aldaa e kellifuya wonde so doosgal dowrowal leydi ndi memtaama seeɗa tan ma caɗeele leydi ndi kala ñawnde.
Yeewtere mawɗo dowla o waɗi e tele e rajo ina addana min waɗde ɗiiɗoo teskuyaaji:
1- Mawɗo dowla o, hono Muhammed Wul Abdul Asiis fenñinii haa laaɓti kutuya mo joganii ɓesngu leydi Muritani kañum e renndo winndere nde kala : kanko e hoyre makko o jeyaa ko e siifɓe nanondiral NDakaaru, etee ko ngaal nanondiral tan woni ndaɗɗudi ɗo leydi ndi fawii haa waawa yaltude e iiñcuru ndu kuudetaa hitaande 2008 jibinnoo ndu, e rewrude e woote sulyee 2009 ɗe o fooɗantoo wiyde laawɗinanii mo laamu makko, o ruttoo noon o wiya kanko o nattii tonngaade e ngaal nanondiral, tawi noon ko kanngal rokki mo hakke ardaade hannde leydi ndi.
2- Kanko, wonaa tan omo famɗi ko o tiiɗaa Doosgal dowrowal leydi ndi ngal o jaggiri no ɗerewol baawngol wayleede nde yimɓe njiɗi kala, kono omo wasoo nii e yeeso aduna kala wonde o yaɓɓii ngal, ngaal ɗoon doosgal ngal o yamiri hoyre makko e weñcitirde ɗum no o weliraa fof, gila ñande 6 uut 2008. En njiyii o heptinii e yeeso yimɓe kala wonde o firlitii fotde 14 miliyaar ouguiya tawi o winndaani ɗum e bidsee, o seedtiima kati wonde o bayyinaani ngalu ngu o jeyi , e dow ɗuum noon o yaɓɓii sariyaaji ɗiɗi laawol gootol : heen gooto ko sariya jowitiiɗo e ngaluuji leydi ndi, goɗɗo o ko sariya laabal ngalu, ɗum noon o ñaamtii woondoore o woondnoo, so ɗooftaade kam e reende sariyaaji leydi ndi. Ɗum so tawii waɗi ɗum ko biyoowo ko hoyreejo leydi, ko bonande nde hono mum meeɗaani yiyeede
3- O ñiŋata e hakiika ko nguyka jawdi laamu tokoosa (ko wayi no teefee leydi, njeenaari foksineeryon tokoson), tawi omo wammbi, omo semmbina nguyka mawka haa waya no o yiɗi ko hollude ɓesngu ngu ko nii laamortee : Jagge mawɗe laamu ngalɗira nguyka (salaade bayyinde ngalu mum), firlitde ngalu laamu e sifaa mo rewaani laawol (50 miliyon dollars pirlitaama ndewaani e bidsee), ɗum jiidaani e dokkugol e niɓɓere ko wiyetee marseeji laamu yantude jiilgol bidsee laamu no jeyi neɗɗo nii.
4- Famɗeende kellufuya ina addana mo majjinde ɓesngu ngu ngonka nguuraaka hannde ka : nguurndam ɓesngu ngu ina ɓeydoo ñalnde kala bonde, ngonka kisal paaynuka, tuubakooɓe Farayse e Amerik mbasiyiima yimɓe mum en nde ndeentotoo yahde Moritani sabu warhoyreeji ɓeydaade heewde, gargol soldateeɓe Farayse sahaa fof e leydi he, tawi alaa nanondiral ciifangal woni ɗoon, ɗum fof yantude e iiñcuru politik ndu o ɓeydata ñalnde kala bonnude sabu wonde mo laamɗo kiisɗo, hoyrameejo, mo ooñcotaako.
E fawaade e ɗii haalaluuji ɗi timmaani penñinooji yiɗde jiiɓde hakkillaaji e jokkude e weeyo fitina ardungo e kuudetaa o, Yuɓɓo Jokkondiral Luulndo Demokarasiyeewo :
1- Ina holla faayre mum e ɓeydagol iiñcuru to bannge politik, faggudu e renndo ndu laamu ngu naatni leydi ndi, ina wiya mawɗo dowla o hono Muhammed Wul Abdul Asiis yo hormo aadi mo siifno o, mo yamirnoo gardiiɗo hilifaaɓe makko yo hesɗitin e sahaa nde siifondirta e Dental leyɗe orop ñande 20 deesammburu 2009, ko yowitii e « tabitinde kaaldigal ngenndiwal kuɓtodinngal cifanongal e nanandiral NDakaaru e fawaade e geɗe gardinanooɗe joopaaɗe e kuulal 4, damal VII ngaal nanondiral». Yuɓɓo Jokkondiral Luulndo Demokarasiyeewo ina seedna renndo men kañum e renndo winndere nde kala ooɗo taaroo-yiriloo mo mawɗo dowla o woni e waɗde ngam tardinde kaaldigal ngal ;
2- Ina farlina nde wiɗto laaɓtungo waɗatee e kuutarogol ngol laaɓtaani wonande 50 miliyon dollars ballal leydi ɓiy yumma, sehil Moritani rokkunoo, ngaal ballal e tuugnaade e sariya tonngoode 78-11 fotnoo ko waɗeede e booñ keeriiɗo e bidsee tawa so ina firlitee ko yimɓe ɗiɗo ciifata. Ɓesngu Moritani ina jogii hakke e anndude hol no ko ina tolnoo e 14 miliyaar ouguiya firlitiraa tawa rewaani e bidsee, hol sariya ɗo ɗuum fawii, hol ko gaddii ɗoon laaɓal. Omo foti kati waawde humpitaade goodaangal kaɓirɗe ɗe mawɗo dowla o haali ɗe. Hade ndeen tawo Yuɓɓo Jokkondiral Luulndo Demokarasiyeewo ina farlina e gofornama o nde dartinta kuutoragol e mbaydi ndi rewaani laawol nguun ɗoon ngalu, reftina ɗum e bidsee leydi ndi hono no haannoo waɗireede gila adan nii.
3- Ina farlina toɗɗagol goomu dimɗuɗo yuurnitoo pirlitgol ngaluuji laamorgo leydi (teeŋti noon e reenooɓe laamorde nde hono BASEP) e ngaluuji ardorde hilifaaɓe nde.
4- Ina siftina ko mawɗo dowla o yaɓɓi sarayaaji ɗi fotnoo kañum e hoyre mum farlinde kormagol mum en, ina waawi yettinde ɗum Ñaawirde rowrowre leydi ndi.
5- Ina hesɗitina ɗaɓɓaande wiɗto ko yowitii e payndaale e ngonka njangu militeer mbaɗngu ñalnde 22 sulyee2010 kañum e warngooji bondi ɗi soldateeɓe men baranoo teenti e warngo Tuuriin e settammburu 2008.
Nuwaasoot, ñalnde 12 uut 2010
Jokkorde Luulndo


text:
Feccere ɗiɗmere ndee : Ko ndiyam kuutortee-ɗam : ɗum fawii ko e ndiyam kuutortee-ɗam e salligi, walla ɓuftagol, ñaawoore mum ko ndiyam laabɗam ŋeelitiiɗam, no ɗam wayi fof ɗam naggirtee ko no ɗam ardunoo e mbaydi majjam. Haadi alaa daliilu kollirɗo ɗam wayliima, e dow hadiis Rabiyyi ɓiy Moawaji e nder cifagol mum salligi nelaaɗo Alla (mo jam e kisal ngoni e mum oo), wiyii : “nelaaɗo Alla moomirii hoore mum ndiyam keddinoo-ɗam e juuɗe mum”.
Kono Abii Hurayrata (Yo mbelemma Alla won e makko) wiyii : “nelaaɗo Alla mo jam e kisal ngoni e mum oo, hawriino e makko e boli Mediina tawa omo wondi e janaaba o woni e moɓaade hoto o memondirde e mum, caggal ɗuum kanko Abii Hurayrata, o yahi o ɓuftoyii caggal ɗum o arti, nelaaɗo wiyi mo : «hol to ngonno-ɗaa aan Abii Hurayrata ? » O wiyi « mbiɗo wondunoo e janaaba ngañ-mi jooɗodaade e maa tawi mi aldaa e laaɓal. » Nelaaɗo heɓɓitii wiyi « senaare woodanii Alla goongɗinɗo waɗataa soɓe. » Ɗum firti ko neɗɗo kulɗo Alla, soɓe maa janaaba mum battintaa e hay gooto, ko doondiiɗo ɗum o tan jeyi. Naniraa hadiis oo, ko Dental juulɓe. Caggal ɗuum kadi, naniraama annduɓe heewɓe, ko wayi no : Aliu Ibnu Umar, e Abii Amata, ɓeen ɗoon fof mbiyi so neɗɗo salliginiima, yejjitii moomde hoore mum ndiyam, so ndiyam ina heddii e waare mum, ina waawi huutoraade ɗaam ndiyam, o ƴetta junngo makko o mema ndiyam ngonɗam e waare makko ɗam, o moomira ɗum hoore makko.
Feccere tataɓere ndee
Ɗum ko ndiyam njilluɗam ko laaɓi ko wayi no saabunnde walla walla haako oolɗuko ummotooko e lekki nguurki ko wayno kiiri, na yooɗniree maaro defaako, walla kuskus, ɗum noon ummotooko e lekki puɗoowi e sara weendu walla caaɗngol so tawii beramlefi mum cammiima e dow ndiyam, walla conndi, ko ndi waawi wonde fof e ko nanndi e ɗuum, e geɗe ɗe ceerataa yande e ndiyam : ñaawoore ɗeen geɗe nanngirtee tan ko ina laaɓi, ɗoon ɗo ndiyam ɗam ina reeni mbaadi mum. So tawii noon ɗeeɗoo geɗe limtaaɗe, gootel e mumen waylii mbaadi ndiyam ɗam, ɗaam ndiyam waawaa hankadi huutoreede to bannge salli e ko nanndi e ɗuum.
Hono Ummi Aziiyataa wiyi : “nelaaɗo Alla (MJKMO), saanga nde ɓiyiiko debbo biyeteeɗo Jeynaba sankii ndee, o wiyi : “lootee mo laabi tati walla joy walla ɓura ɗoon. So tawii on njiyii ndiyam e yaaɓo mbaɗon to wattannde too uurateeri (kaafura walla huunde e kaafura, so tawii on ngaynii tintinee kam). O wiyi, nde min ngayni, min tintini mo), o hokki min wudere”. Naniraa ɗum ko Dental.
Caggal ɗuum, maayɗo lootirtaake ndiyam so wonaa tawa e ɗam selli laɓɓinireede guurɗo, kala ko dagii laɓɓinireede guurɗo ina dagii laɓɓiɗinireede maayɗo. Hono Ibn Kusayma fawaade e hadiis ummihaani wiyi “annabi (MJKM) ɓuubtodiima e jom suudu mum Maymuuna e nokku gooto.”
Feccere nayaɓere : ndiyam mem ɗam soɓe: ɗaam ina jogii jeese ɗiiɗi :
Yeeso adanngo : ko nde soɓe waylata mbaadi mum walla henndu, ɗuum, e oon fiyaaku moƴƴaani laɓɓinereede ɗum so tawii ko ndiyam. so tawii ko ñaamde kadi, ndeen ñaametaake, to bannge keewal annduɓe, ƴettiti ɗum noon ko Ibnu Munsiru e Ibnu Mulaŋhana.
Yeeso woɗngo : ko nde ndiyam heddotoo e laaɓal mum, ɗum woni e ŋeelitagol mum e wiyde cer, ɗam ñaawirtee tan ko ina laaɓi, heewde ɗam e famɗude ɗam foti , yeru mum ko yeewtere Abii Hurayra (mo mbelemma Alla woni e mum oo wiyi : « hono aarabe gooto, laddiyanke soofiino e nder jamaa yimɓe ngummii mbiyi ina njana e makko. Nelaaɗo Alla (MJKM) wiyi : « ngooppee mo, ndufee e dow coofe hee ndiyam, waɗi noon neliraɗon kon e dow newaare, on neliraaka hiiɗaade ». Naniraa ko Dental so wonaa Muslim.
Hono yeewtere Abii Sayidi Al khudri (YJKM) wiyi “nelaaɗo Alla (MJKM) naamndaama mbele min calliginorto ndiyam woyndu Budaa-at ? O wiyi « ndiyam nduun ɗoon woyndu ina laaɓi hay huunde soɓnataa ɗum. Nduun woyndu noon ko ndu woyndu ɓooyndu jooɗaade ndu huutoraaka”. Naniraa ɗum ko Ahmadu e Saafiya.
Kedde
Kedde noon ko huunde heddotoonde e nokkuyel caggal nde ñaamaa walla yaraa, ɗum noon ko geɗe keewɗe :
Kedde neɗɗo : ɗum ina laaɓi to bannge juulɓe e heeferɓe fof haa heɓi wonduɓe e janaaba e fiiliiɓe ko ina laaɓi tan. Fawaade e konngol Alla toowɗo OO [kala musiriki ko soɓe. Ɗum woni ko to tawba : 28] to bannge annduɓe noon mbiyi “ɗum yahraani to memondirde gooto e ɓeen musiriki en, ɗum yahri ko to bannge ɓe tewaaki soɓe hay gooto. eɓe ñaama soɓeeji keewɗi e ɓe njara ɗum. Ɗum firtaani memde gooto e ɓeen walla ɓalli mum en ko soɓe, waɗi noon so laatinooma kamɓe musirikiina en ɓe, eɓe njillondiratnoo e Muslimiina en ɓee, fawtaade heen yonaaɓe maɓɓe ina ngaratnoo e nelaaɗo (mo jam e kisal woni e mum oo) (ɗum woni delegaasiyoŋaaji) maɓɓe ina naanatnoo e nder jamaa nelaaɗo kono o wiyata ɓe yo ɓe lootoyo nde ɓe puɗɗoo naatde, so ɗum ɓennii eɓe memondira e Muslimiina en ɓe, kono nelaaɗo wiyataa yo juulɓe ɓe ɓuɓtoyo walla yo ɓe cooɗoyo. Soɓaagal maɓɓe ngal fawii ko ɓe tewaaki soɓeeji. So ɗum ɓennii naniraama Aysata (Yo mbelemma Alla won e makko) : “miin miɗo yaratnoo ndiyam tawa ko mi jaltuɗo juulde, mi hedda, mi hokka nelaaɗo yara, tawa kadi o waɗi toni makko ko ɗo tonam ɗii ngonnoo ɗoo.” Naniraa ɗum ko Muslim.
Kedde ko teewu mum ñaametee
Ɗum ina laaɓi, waɗi noon ko geɗe putɗe e nguru teewu laaɓɗo, so a ƴettii ñaawoore mum. Hono Abuu Bakri bun Munjiru wiyi : “denndaangal jom gannde kawrii kedde ko teewu mum ñaametee ina laaɓi, aɗa waawi yarde ɗum so tawii ko ɗum ndiyam, so ñaamde ko noon.”
Kedde mbaam puccu, e mbabba e mbaroodi, ɗum woni rawaandu ladde e denndaangal ndiwri, ɗuum ina laaɓi, fawaade e hadiis Jaabira (YMAM) hono nelaaɗo Alla (MJKM) naamndaama mbele a min mbaawi salliginoraade ko mbabba huutorii ? O wiyi « eey, e ko raawaandu ladde heddi fof » Yaltini ɗum ko ko Safiyyu e daarqhuzni e Bayhaqhiyu
Hono Ibnu Umar (YMAM) « nelaaɗo Alla (MJKM) e nder yoga e ɗanle mum jamma ɓe mbirtii gorko gooto ina jooɗii e sara weendu mum, Umar (YMWM) naamndii joom weendu o wiyi “aan kam kori dawaaɗi ladde calɓaaki e weendu maa nduu ?” Nelaaɗo Alla (MJKM) wiyi “Joom weendu, woto jaabo mo, dawaaɗi ladde mbaɗii e deedi mum en ko mbaɗnoo, heddanii min ko yarde ina laaɓi” Naniraa ɗum ko Darr-qhuzni. Ko noon kadi Umar haɗirnoo Umar bun Aas naamnaade jom weendu so ndiyam mu mina moƴƴi.
Jibriil Muusaa Joop


text:
Mariyam Fay Sal ko kam Allah waɗi cuddiiɗo hooreejo leydi Senegaal. Debbo ɓaleejo mo pinal Senegaal gadiiɗo hurtaade e galle laamorgo leydi Senegaal.
Mariyam Fay Sal jibinaa ko to Madina sabakh, kono ko ɓuri heewde e nguurndam makko o waɗi ɗum ko to Ndar. Ko o ɓiɗɗo nayaɓo e galle ɓesnuɗo sukaaɓe njeetato. Neene makko ko cafroowo wonnoo, kono kaŋko caggal bak makko o wonti ko debbo galle.
O anndondiri e Makki Sal ko e 1991 to Jurbel. Ngaal ganndondiral rewi ko e Mammadu Talla jannginatnooɗo mbo, gonɗo hannde e hoore jaagorgal jaŋde heblo. ko e 1994 o resondiri e Makki Sal. Ngaal dewgal barkinii ɓiɓɓe tato, ɗiɗo worɓe e debbo gooto. O jogii ko bak S2. Caggal bak makko o janngoyi ko to Ensut duuɓi ɗiɗi heblo, kono nde o foti naatde e daawal goɗngal jaŋde ko tawa omo sowii ɓiyiiko afo hono Aamadu, roŋki yahdude o woppi jaŋde ndee.
Omo anndaa wonde juulɗo dewoowo Allah no feewi. Wondiiɓe makko kollitii hay sinno waktu tawi mbo ko e laawol, o dartintu oto haa o juula. Ɓadiiɓe mbo ina ciforoo mbo kadi kaaraysiraagal/
Lewlawal Communcation10 mai 2017 at 22 h 54 min
Eskey


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Binndol ɗemɗe Afrik: ko Oropnaaɓe mbii en, yo en ngoppu karfe Arab?
Kawral ganndal mawngal fiɓaama ñande 5 – 6 lewru nayaɓiiru (Ibriilu) 2015, nder Duɗal wiɗto e jaŋde Afrik-Jaaɓi haaɗitirde Keer leydi Misra. Les tiitoonde « Ɗemɗe Afrik nder baylitale guuraaɗe »
ɓuri nootitaade e kawral ngal wonande iwruɓe yaasi Misra ko Nijeriya e Suudaan, Nijeriyaanaaɓe (ng)arii e keewal haa teeŋti noon e hawsa en, pullo ko gooto tan ari heen oon woni: Prof. Garba kaaw, woɗɓe ɗiɗo neldi ɗereeji mum en; kono ɓe keɓaani arde, ɗereeji ɗii jaŋngaa nder hawratirde nde.
Dr. Abdu Bah kadi mbo Senegaal gardiiɗo catal Tabital pulaaku leyɗeeɗe Arab, jaŋnginoowo Fulfulde nder duɗe leydi Ejipte, waɗii heen ɗerawol keewngol bote
Jonndeeji kawral ngal ɗi tawaami ɗii fow, no mbayi heewude bote; ɓuri teskindemi heen ko jonnde sakkatiinde ndee, nde haalatnoo ko winndirde ɗemɗe Afrik ɗe e karfe Arab.
Ardinoo jonnde nde ko Helmii Saarawii, jeyaaɗo leydi Misra, bittoowo ko faati e ɗemɗe Afrik binndirtenooɗe e karfe Arab, suudaannaaɓe ɗiɗo njeewtii nder jonnde nde, kamɓe ɗiɗo fof (suudaannaaɓe ɓe), ɓe noddata ko yo ɗemɗe Afrik mbattu winndireede e karfe Arabe walla karfe Quraana – e wiide maɓɓe -, kono hollata majjere maɓɓe dow ko ɓe kaalata ko, ko wiide wonde ko leyɗe jiimnooɗe Afrik ɗe ko way hono: Farayse e Birtaan mbii yo Afriknaaɓe ngoppu karfe Arab, mbatta winndirde karfe laten ɗe, ɓe nganndaa ɗeen leyɗeele kaɗno Afriknaaɓe jaŋngude ɗemɗe mum en!
Geɗal goɗngal kadi, suudaannaaɓe ɓe ngannduɗaa mbaasii pinal mum en haa gasi, ngontii Aarabeeɓe ñeŋngaaɓe, ko kañum en kaalanta yimɓe heddiiɓe hono poti reenirde ɗemɗe mum en e pine mum en, yanti heen kadi; leydi Suudaan hina heewi leƴƴi jogiiɗi ɗemɗe mum en, kono alaa heen jaŋngateengal walla binndateengal hay sinno ko e karfe Arab, ɗe kaaletaake e rajooji walla teleeji! Waɗde so Suudaan waɗii jaŋngirde hina addoyo yimɓe leyɗe goɗɗe yo (ng)ar njaŋnga ɗemɗe mum en e karfe Arab, wonaa yiɗde ɓamtaare mum en, alaa, ko yiɗde sarde luure e bonnude golle mum ɓe ngoni.
Miin miɗa sikki nih ko leyɗeele Aarabeeɓe e fedde leyɗe Aarabeeɓe (Ligue Arabe) nduñiɓe e wɗde ɗuum ɗoon, waɗde ala e sago Afriknaaɓe (n)daroo kaɓa e ɗee peeje, ndartinaɗe, sabu ɗe njahata ko bonnude e seerndude, wonaa moƴƴinde!
Laawi potɗi reweede e yi’annde am ngam ndartinde ɗee peeje
– Ko adii fof so dañaama; Afriknaaɓe hina poti ƴettude peeje ɓamdaaɗe, mbinnda ɗerewol tawa ko rewrude e dental leyɗeele Afrik (U.A), kuccitani ngol e fedde leyɗe Aarabeeɓe (L.A), wondude e pelle mum caltuɗe, ɓe kollitaɓe heen Afriknaaɓe hina nganndi nafoore mum en, ngonaa fuuyɓe/puyɓe hono ɓe cikkirta nih, sabu wiide kala ko afriknaaɓe mbaɗata ko ko mbaɗnaa, walla fewjande ɗum en ko poti waɗde; ɗuum ko yawaade Afrinaaɓe! wadde ala e sago haala ka yottinee tolno toowngo.
– Goomuuji toppatiiɗi ɗemɗe Afrik nde dental leyɗe (UA) anndiraaɓe ACALAN, hina poti yuɓɓinde kawre ganndal baaɗe nih, ɓe nodda jom en ɗii miijooji en ɓe, ɓe kollita ɗum en ko ɓe cuɓii e baŋnge winndirde ɗemɗe maɓɓe, kala jiɗɗo walludeɓe yo walluɓe e dow ɗuum, so wonaa noon ɓe teskotoo ɗum ko jiɗɗo bonnandeɓe, ma ɓe kaɓ e mum.
-
Kala leñol kadi jooɗodoo e ɓiɓɓe mum kaalda nanondira e binndiin ɗemngal mum en, kala (g)adduɗo walla jaɓi wallondirde e (g)adduɗo ko wonaa ko hawraa ko; ko jamfiiɗo, laawol hina rewnee e dow mum. ɗo noon ɓuri toɗɗaade ko enen fulɓe, sabu lurre ɗen fof ko e men ɗi ngoni.
-
Tawtoroyeede kawre baaɗe hono ɗee ɗo kawre, ngam anndude ko haala tee toon, waawa addude miijo mum fenna miijooji goɗɗi (g)arooji heen tawa ko bonnooji.
To sakket, enen fulɓe ko maa ndaroɗen tiiɗnoɗen no feewi, sabu hono ɗii miijooji ɓuri bonde fof ko e men, heɗen nganndi haa jooni won e men naayaniiɓe karfe Arab ɗee, won kadi addooɓe goɗɗe, hay sinno ɓe keewaani, kono hina gasa tawa heɓe njogii batte won e nokkuuji.
Wadde ko maa darnde men laaɓta enen jaŋnguɓe ɗemngal Arab ngal, to baŋnge anndinde yimɓe men ɗee karfe Arab hay sinno Quraana ko majje winndaa; ɗuum waɗataaɗe Quraana, paamnenɓe ceerungal hakkunde diina e Arab.
Miɗa sikki darnde Tabital Pulaaku Winndere hina foti laaɓtude, ardiiɓe ɓe hina poti faamneede, kuule laaɓtuɗe ƴettee, ngam reende leñol ngol e pinal maggol e ɗemngal maggol.
Kuɗol: Abdullaay Yerel Soh
Misra (Moritani)
One Response to Binndol ɗemɗe Afrik: ko Oropnaaɓe mbii en, yo en ngoppu karfe Arab?
-
Dhum weliikam sanne


text:
Wooteeji hooreleydaagu Ameriik baɗnooɗi ñande 8 noowammburu 2016 njoofirnoo ko e poolgu Donald TRUMP e dow Hillary CLINTON hay so tawii nii teskaa ko Hillary daɗi mo wootooɓe ko ina tolnoo e 2 900 000 kartal. Kono Amerik no lelniri sariya mum woote nii, ko ɓurɗo heewde karte e nder cuuɗi carɗooji ɗii foolata. Ko ɗum addani TRUMP dañde poolgu sabu ko kanko ɓuri toon heewde karte. Ɗuum ina addani yimɓe heewɓe sikkitaade so tawii demokarasi ñaanteteeɗo Amerik oo ko timmuɗo.
Nii woni TRUMP fiilaama ñalnde 20 saawiyee 2017 to jooɗorde (Capitole) cuuɗi carɗooji amerik e nder wuro WASHINGTON, laamorgo leydi ndii. Barack OBAMA e jom suudu mum tawtoraama nguu ɗoon kewu, jiidaani e laminooɓe ko adii : Jimmy Carter, Bill Clinton, Georges Bush tokooso… E nder piilungal hee, o dariima o woondi yeeso ñaawoowo, amo fawi junngo makko e dow deftere Bible (deftere katolik en). Ko ɗoon laamu Barack OBAMA joofi, D.Trump ƴettii laamu.
Seppooji luulndiiɗi Trump
Ko ina tolnoo e 250 000 aadee tawtoraama kewu nguu, huunde woɗɗondirnde e tawtoranooɓe piilungal Obama, fotde miliyoŋ e teemedde jeetati ujunere (1 800 000) e hitaande 2009, e miliyoŋ aadee e hitaande 2013. Ko haawnii ko seppooji juɓɓinteeɗi ina luulndi piilungal makko e nder yoga e gure tappamaaje e nder Amerik (New York, Chicago, Boston, Denver, San Francisco…) denndinɗi ko ɓuri miliyoŋaaji yimɓe haa ɗum nannganoy maa e leyɗeele Orop, gure baaɗe no Pari, Room, Amsterdam, London, Sidney hay Tel aviv to Israyiil. Ko ujunnaaje ujunnaaje yimɓe ɗiin seppooji mooɓi, tawi ko ɓuri heen heewde ko rewɓe njuɓɓini ɗum en. Ɓurngo teeŋtude heen waɗi ko Washington ɗo o fiiletee ɗoo, renndinii 200 000 debbo jiidaani fotde 100 000 debbo nootitiima e seppo London, 2 000 e nder Pari, 500 to Room, fotde 300 neɗɗo e Tel Aviv. Rewɓe ɓe ina njogii e makko yawu gila e kapaañ makko nde o fooɗantoo lefol ngol, nde wonde e haala makko o nanngiri rewɓe tan ko no kuutorɗe dakamme (so en ngañii reftude e ko o halnoo). E nder raayuuji ɗi ɓe towi e seppoji hee, njiyataa heen ko : “Liɓen Trump”, “rewɓe ngonaa kuutorɗe”, “Trump mawɗo penoowo”, “Trump leñamleñamo”, “Trump ko gacce amerik”…, ɗum woni ko ɓuri moƴƴude heen koo.
Konngol Trump caggal piilungal
E nder konngol makko caggal piilungal ko geɗe tati poti teskinde heen : “Amerik tawo” ɗum firti ko nafoore Amerik tan o ardini, e miijo makko, baasal e nder Amerik e ngenamlesaagu saabii ɗum ko ngaluuji e gollorɗe naweteeɗe caggal leydi ɗum noon, maa o artir ɗeen gollorɗe e ɗiin ngaluuji e nder Amerik. O wiyi maa o mumtu ownugol beeli e nder aduna oo (terrorism) caggal nde o wootiɗini darnde aduna oo fof feewde e ɗuum, o ɓilii toowngal. O jokki heen maa o tottit ɓesngu nguu mbaawka mum timmuka , waasa wonde e juuɗe moɓɓolel yimɓe, ɗum firti ko maa demokarasii ɓur hoonaade e Amerik. Hay so tawii haala makko woɗɗondiraani e konnguɗi makko mettuɗi e sahaa kampaañ oo, ittataa ngolɗoo laawol o ƴattaaki hay gooto, kadi ko o haalata koo fof paden haa njiyen ko o hebori waɗde sabu “laamɗo miskineeɓe” rewiino ɗoo.
Obama woppii maantoode e daartol Amerik
Barak Obama yahii nawaani gacce. Ɗum feeñii so tawii en njerondirii kewu piilungal makko e piilungal Trump, hay so tawii ko o yiɗnoo waɗde koo fof o dañaani waɗde ɗum, yeru : uddude dummbirde Guantanmo, ñawndude luural hakkunde Israyiil e Palestiin, ustude ɓurondiral hakkunde leƴƴi koɗduɗi e Amerik teeŋti noon hakkunde ɓaleeɓe e woɗeeɓe, yaltinde Amerik e iiñcuru ndu wuurnoo e hitaande 2008 e artirde soldateeɓe Amerik wonnooɓe Iraak. Hay so tawii o uddaani Guantanamo (sabu palagol sarɗooɓe Amerik ɗo lannda Ripobilik en koonii maa won duuɓi jeegom), o woppitii yoga e dummbanooɓe toon e fenaande, hedditii toon tan ko 15. O salaniima Israyiil pankare keewɗe ɗe fawnoo e Palestiin, yeru siifde leyɗeele palestiin ina hoɗa heen, o hollirii Natanayu Gardiiɗo Dowla Israyiil waawnataa mo kala ko yiɗi no laamuuji Amerik gadani ɗii nii, o artiri soldateeɓe wonnooɓe Irak, o yooɓiima fittaandu Ben Laadeen, kaɗnooɗo Amerik ɗaanaade, o dartinii faggudu Amerik wonnoondu e iñcuru bonndu e hitaande 2008, kono, sabu reentaade e dogde faweede leñamaagu, o yeebiima tooñanngeeji e warngooji kuccinaaɗi e ɓaleeɓe. O wallitii miskineeɓe e famarɓe doole nde o lelni tuugnorgal safaara lollirngal OBAMACARE dokkungal ɓeen fartaŋŋe no cafrorii tawa njoɓaani, walla tawa ko njoɓata koo ina newii (fotde 16 miliyoŋ aadee). E raɓɓitde haala tan, gardagol makko duuɓi jeetati Amerik kersinaaki.
Winndannde nde pooɗtaten e gardagol makko tan ko haala makko e sahaa nde o heɓata hoolaare Ameriknaaɓe, piili mo. O wiyii : “So won cikkitinooɗo wonde huunde fof ina waawi aaɓnaade e ndii leydi, so won naamnittonooɗo hoore mum mbele njoortooji njaatiraaɓe ɓeen sosnooɓe ndii leydi ina lutti tawo, so won baɗnooɗo ɓerɗe ɗiɗi e kattanɗe demokaraasi men, heɓii jaabawol e oo kikiiɗe hannde”; ɗum ko e konngol makko ñalnde o foolata e wooteeji 2008.
GELAAJO


text:
A yaafaama? Noye Jawmiraawo yaafortoo junuubaaji am?
Xamol: A yaafaama? Noye Jawmiraawo yaafortoo junuubaaji am?
Nooto: Kuuze Nulaave 13:38 wi’i, “Ngam maajum, banndiraave am, e mi yizi anndon e laawol Yeesu kevirzon yaafuye junuubaaji moozon.”
Zume woni yaafuye kadin zume jey ngiz-mi yafuye?
Kalimawol ‘yaafuye’ maana muuzum loota allhawal ngal laava,yaafoo, yaafoo nyamaande. To en aybanii gozzo, en mbi’ay ve njaafoozen ngam joozodal wela. Nezzo yaafataake ngam doole o yaafee. Naa doole nezzo yaafee. Yaafuye zon yaada e yidde, enzam, e barke. Yaafue zum anniya itta halleende hakkunde gozzo e gozzo, fuu e nawzum wazana.
Baybul wi’i-en en fuu en ngizi yaafuye to Jawmiraawo. En fuu en ngazii junuuba. Ikiliisanko’en7:20 hollii, “nezzo kuloowo Jawmiraawo walaa to duuniyaaru ngazoowo boozzum nden wazataa junuuba.” 1 Yohana 1:8 wi’i, “En e mbi’I en ngalaa junuuba, ko’e meezen pewanten kadin naa goonga mbi’eten.” Fuu junuuba zum yedduki Jawmiraawo (Jabuura 51:4). Daliila non, en ngizi lallay yaafuye Jawmiraawo. To junuubaaji meezen njaafaaka, en nduumoto nder torra daliila junuubaaji meezen (Matta 25:46; Yohana 3:36).
Yaafuye – Noye njaafortee-mi?
Yettoore, Jawmiraawo yo moxxuzo, kadin jurminoowo – O jaawa yaafuyeejo junuubaaji meezen! 2 Biturus 3:9 wi’I, “…e Mo munyani’en, o yizaa gozzo lalla, amma moye fuu tefa yaafuye.” Jawmiraawo e yizi yaafoo-en, ngam maajum o mavvitani-en yaafuye.
Ko haandi e goonga eltiree’en ngam junuubaaji meezen maayde. Fecco arano ngo Ruumanko’en 6:23 hollii, “Ngam njobdi junuuba zum maayde …” junuubaaji meezen dibbanii’en maayde duumiinde.Jawmiraawo, nder baawze muuzum kimminiinze, warti vii Aadama – Yeesu Almasiihu (Yohana 1:1,14). Yeesu maayi dow kuroswal, o ronndii elto meezen – maayde. 2 Korintiyanko’en 5:21 holliti’en, “Jawmiraawo tagii on mo walaa junuuba warti junuuba ngam meezen, ngam non waza heva enen laatoozen saahiive to Jawmiraawo.” Yeesu maayii dow kuros, o ronndii elto ngo haandunoozen ndonndoonzen! Maayde Yeesu ' laatii yaafuye dow junuubaaji duuniyaaru ndun ndu fuu. 1 Yohana 2:2 anndinii, “Kanko o hokkitira bano layhaandi ngam junuubaaji meezen, kadin naa ngam zi meezen tan amma ngam junuubaaji duuniyaaru ndun ndu fuu.” Yeesu fintu, o anndini jaalagal Maako dow junuuba e maayde (1 Korintiyanko’en 15:1-28). Jawmiraawo yettaama, dow laawol maayde e fintuki Yeesu Almasiihu, fecco zizawo ngo Ruumanko’en 6:23 yo goonga, “…amma caahu Jawmiraawo ngu ngeendam nduumiizam e laawol Yeesu Almasiihu jaagorzo meezen.”
A za yizi njaafanezaa junuubaaji maaza? Aa nana nawzum sarde fuu gonnduzum e maaza sarde fuu bano zum dillataa? A jaafeteezo to ni a nuzzinii dow Yeesu Almasiihu woni ceetoowo maaza. Efiisiyanko’en 1:7 wi’i, “To Maako ceeta amin woni e laawol xiixam Maako, yaafuye junuubaaji, dow laawol barkeeje Jawmiraawo.” Yeesu yovanii’en nyamaande meezen, ngam non teema en njaafeteeve. Fuu ko haandi ngazaa kanjum woni tororozaa Jawmiraawo yaafee Yeesu, a nuzzini Yeesu maayu ngam yova keva yaafuye – nden boo o yaafe! Yohana 3:16-17 zon caawi lilal nga’al kilniingal, “Nde Jawmiraawo yizi duuniyaaru O hokkitiri Viiko Maako tan, dow fuu nuzzinzo-Mo lallataa amma heavy ngeendam nduumiinzam. Kanko O lilaayi Viiko ngam wonna duuniyaaru, amma O seetoroo duuniyaaru laawol Maako.”
Yaafuye – e zum hoyiri non boo?
Ee e zum hoyi boo! Walaa no keviraa yaafuye to Jawmiraawo. A fotaayi njovana yaafuye to Jawmiraawo. A jaafeteezo tan, to a nuzzinii, e barke Jawmiraawo e moxxeende Muum. To ni a yizi njavaa Yeesu Almasiihu you Ceetoowo maaza kadin kevaa yaafuye to Jawmiraawo, ndaa do’a ka tokkataa do’aaki. Do’a ka’a e kala do’a fuu seetete. Nuzzinki nder Yeesu Almasiihu hokkete yaafuye junubaaji. Ka’a do’a zum laawol tan no kollirtaa Jawmiraawo nuzzinki maaza nden ngettaa-Mo ngam yaafuye O yaafi-ma. "Jawmiraawo, e mi anndi mi waza junuuba to Maaza kadin haandi mi eltee. Amma Yeesu Almasiihu ronndii elteeki kin ngam e laawol nuzzinki e Maako teema mi yaafee. Mi hokkitirii e Maaza ceeta. Mi yettii Ma dow barke e yaafuye fuu kilniizum maaza! Aamina!"
A havvii niyya dow Yeesu ngam ko njannguza zo’o? To non, kusu nyo’’u dow "Mi javii Yeesu Almasiihu hannde " dow pezel to les.
A yaafaama? Noye Jawmiraawo yaafortoo junuubaaji am?


text:
Bibbe rewbe tato anniyiibe yaaruki kippe nder baade bibbe rewbe nder jangirde mawnde nde Univerity Maiduguri sooyi yonkiiji mabbe sababu fettuduki mabbe bee bomji di be taadi fajiri hande jumbaare.
Bibbbe rewbe ben yawni fattini bomji din on baawo nde aynoobe jangirde nden hefti anniya mabbe ayi fadduki be.
Reenoobe jangirde nden dido e makeen andiraabe vigilante dido nawnaama sababu kippol ngol.
Guski bibbe rewbe tato waddube kippe den boftaama do sigaa haa nyandordu mawndu ndu Maiduguri.
Wakiiliijo redio kongol Naajeeriya, Salisu Waziri, haalududo bee fukaraabe nder jangirde nden andini dow burnaa fukaraabe ben fuu don nder bale mabbe ko bomre nden fetta yaake nde wobbe boo dawi dilli wiituki defte mabbe ngam fonde ragare sarti jande didabre ngo hitande dum be kabdata.
Fukaraabe ben wangini kultirol mabbe bee yiiki jooni naa nde go’o turtube booko haraamun do a’ya hippuki jangirde nden dum be holli yidi yaaluki yaake jande mabbe nder jangirde nden.
To dum woytanno asaweere yawtunde fuu be a’yino yaaruki kippe nder jangirde nden de hebay nasaraaku.
Be noddi hukuumaaji jangirde nden jinna darnde besda tiinaare ngam yiiki deppini rento nder jangirde nden.
Nder ngodka feere boo hakkiilooji de’iti nder jangirde nden haa koomoy lortani cukle mum bana naane yaake nde taadiibe boo do heewi nder jangirde nden ngam tabutunki rento deppi no handi.
Gurin


text:
Enen kadi en mawninay ɗemngal Arabu ngal?
Sakiraaɓe tedduɓe, Ñalnde 18 Deesaambur / Bowte 2017– wano woowiri non e hitaande kala- winndere nden fof mawninno ñalngu ɗemngal aarabu ngal e yamaruyee Unesco, suɓiiɓe nden feere mawningol ɗemngal aarabu ngal Jokkito »
Kawral am e yumma Salamatu Soh, ka jaaɓi-haaɗtirde Mohammed V, Rabat 2017-09-27
Yumma Salamatu Soh, anndiraaɓe Salamatou Sow, wiɗtotooɗo ka jaaɓi-haaɗtirde Ñamee (NIGER), ɗemɗiyaŋke humpitiiɗo fii Fulfulde e Pulaaku, nodditano tawtoreede e bensondiral mawngal waɗngal ka laamateeri Marok, e nder Saare mawnde nden Rabat Jokkito »
Gonal Fulfulde ndeer gannde kese
Fulfulde e gannde kese, ko tiitoonde winndannde nde wiɗtooɓe ɗiɗo (2) misranaaɓe hawtiti winndi, ɓen ngoni : Dr. Aadel Usmaan Imam Ayat, jannginoowo ɗemɗe afrik, to Duɗal Ɗemɗe e Eggo (faculté de Jokkito »
Ciimtol FPU & FPUNA nder Washington: 7, 8 & 9 lewru Morso (July), 2017
Taariika Fulɓe Progressive Union (FPU) ko mojobere daraniinde fiyaakuuji renndo e pinal. Ko e hitaande 1966 nde sincaa e nder Sarlon. Innde mayre aranere nden fewndo nde sincaa ko Fullah Youth Organization Jokkito »
Nafitorgol karallaaji kesi fii jannugol Fulfulde
Gila internet layi, humindiri jamaaji ɗin, wontuno laawol lumbinirngol miijooji e eɓɓooje, maandinirngol jannde e gannde. Ko e ngol laawol kadi yimɓe ɓen waɗti daɗndirde ngaddamaakuuji maɓɓe e finaa-tawaaji maɓɓe, seɓitoriiɗi mulugol. Jokkito »
Category Archives: Diina
Yoga e ñaawooje Asakal « Zakka »
Musiɓɓe tedduɓe,
Hiɗen gelii/anndi wonde hino jeyaa e ko farlaa e men, tottude Asakal/Zakka, wano Allah hilno Cerno Sammba Mombeya holliniri non ka Oogirde Malal : « Asakal farlaama e dow dimo fow.. ».
No woniri non kadi Asakal ngal ko ko tottirtee hitaande kala, wonannde on mo jawdi mun timmini Nisaabu on.
Hikka kadi, ittugol Asakal ngal hewtii, ko wano woowiri non ka lowre men Misiide, meɗen suɓanii on ɗoo kadi winndannde eggaande e deftere cernooɓe men, hinde yewta fii Asakal. Bismillah :
« Poisson d’avril » hewtitii kadi !
Banndiraaɓe tedduɓe, Hikka kadi dabbanii woowuɓe ɓen e nduu lewru seɗto (Avril), no humpitor-ɗon non e hitaande kala si nduu lewru naatii, yimɓe goo hino jikkinori saakitugol sama soobeeji hakkunde jamaa on, ɓe hebbinora penaale e ɗayne ko ɓe maƴinira yimɓe, ɓe wi’a ɗum ka Faransiire : « Poisson d’avril » !
Poisson d’avril non ko aada ko e yimɓe leydi Faransi, o sincaa ko hitaande 1564 ngam ñiimnugol fija jala hakkunde jamaa maɓɓe on, hara ko saakitugol penaale njane e tokoose hakkunde yimɓe e nder lewru seeɗto (ibiriilu) ndun.
Yimre : Gelondiren yo janngooɓe janngina
Musidal am accee yewtida nen
fii kaa ɗoo Diina e laaɓotiral
Ado en naatannde e waylindiral
ɗee defte yo adtore faltondiral
Mo no winndude huunde e haalaa mu’un
Yo o laɓɓin konnguɗi naamu
Hadiis : Fii lislaamu, e liimaanu, e lihsaanu (Moƴƴinngol)
Eggaama e Umar (yo Alla wele mo) , o wi’i: Fewndo men jooɗinoo ka Nulaaɗo Alla jom kisiyee on, tun ƴellitii e dow amen gorko tiiɗuɗo rawnude comci, tiiɗuɗo ɓawlude sukundu, yi’otaako e makko batte seteyaagal, hay gooto e amen kadi anndaa mo. Haa o jooɗii takko Annabuuji on (yo O his), o tuugindiri kopi makko ɗin e kopi maɓɓe ɗin (Nulaaɗo), o waɗi newe makko ɗen e hoore buse makko ɗen. O wi’i:


text:
Nyalnde 6 ut 2008, yimɓe piniri fiddeende sabu nande e jaaynirɗe ko wayrunoo naneede so «Kominikee n°1» kolliroowo wonde kuulal ngal Hooreejo leydi ƴettunoo ngam ittude e golle mum en hilifaaɓe konu ceŋde nay ɗee fof, sabu makko tuumde ɓe ko kamɓe caabi iinyturu politik wonndu e leydi he, ummoriindu to won e dipiteeji jeyaaɗi e parti Adil dadnooɓe mo nde o dikkanii lefol laamu.
Hol noon ko saabii nduun iinyturu ? Hol ko addani senerooji ɗi follude laamu ngu aduna fof seedtanii jibinaa ko e laaɓal woote, ko laamu ngu ɓesngu suɓanii hoore mum ? Hol kappanɗe Muritani fawaade e waylo politik gonaaɗo o ? Hol darnde fotnde dareede ngam danndude Muritani ?
Ciftoren ɗo seeɗa
So en nduttiima seeɗa e taariik mo woɗɗaani, eɗen nganndi gila hitaande 1978 laamu siwil en natti e leydi he sabu koninkooɓe fellitde follude laamu Muktaar wul Daddaa sabu mum en luulndanoode wolde Saharaa ɗeɓnoonde boomde leydi ndi e waasde heen jeytaare mum. Tuggi oon nyalawma feewde jooni ko «tedda paɗe» en tan laamotoo ndii leydi, woorti daawal marsa 2007 feewde ut 2008, hay ɗum ko caggal nde wooteeji laaɓtuɗi mbaɗaa, Siidi wul Seek nawi raay laami. Kono en paamii, e ngal daawal ɓe ndeesti tan, kono ko e doŋal tan ɓe moggininoo, eɓe panndii no ɓe ngunndorii.
Kono kadi eɗen nganndi laamuu «tedda pade» en kala ɓuri heen sanndolinde ko ngarnoongu e 1984 e gardagol Maawiya wul Siidi Hamel Taayaa, teskinirngu lenyam-lenyaagu feewde e ɓaleeɓe, jaɓɓugol jojjanɗi aadee, warkoyaagu, ɓiɗtugol jaayɗeele e porlugol jawdi laamu e kala welma-dagoo mo cibooji makko ndokkanoo yo mbaɗ e leydi he.
Kono kadi nguun laamu teskoraa ko mukunyaa e nder woote, sabu nde Maawiyaa waɗda woote fof, ko kanyum tan hawata, etee ruttoo hanndoo.
E hitaande 2005, won goomu militeer en lollirɓe « Goomu Militeer en daraniiɓe Nuunɗal e Demokarasii » (CMJD) gunndii Maawiya, tawi ina woni e ɗanngal to leydi Arabi sawudit, folli laamu mum, ardini Eli wul Muhammed Faal. Ko adii ɗuum seeɗa, ko ina tolnoo e hitaande, nyande 8 suwee 2003, won militeer goɗɗo naatnoo e lamba he, hono Wul HANANNA, mo hay gooto anndaa ɗo suppitorii ina yooɓi saaruuji mum, riiwi Maawiya e mbaldi mum, fiddini ɓesngu Nuwaasoot ko ina tolno e balɗe ɗiɗi, kono kadi waɗi maayɓe mum, fotde yimɓe sappo fawɓe.
Gila oon nyalawma noon, ko aamnotonooka anndaa ina waawi gasde, ko hulɓininoo fuuyi. Holi ɗuum ? Ko follude laamu Maawiya. Ɗum addani CMJD sonyde ko goomu Hananna jabbunoo e teskaade noon wonde yoga e hoohooɓe oon goomu ko yaadiiɓe laamu Maawiya sabu ko hakkunde kalfinanooɗo ndeenka makko, desndaaɗo kisal Dowla, kam e mawɓe ceŋde konuuji e tuumaaɓe e warkoyeeji jolnooɗi e nder larme e hitaande 1991. Haa hannde ne kay, ko ɓeen polli laamu Siidi Wul Seek Abdalaahi, njibinaangu e woote laaɓtuɗo e marsa 2007.
Ko jeyi sabaabu iinyturu politik hannde ndu ?
Ko adii fof, ko salaade militeer en woɗɗitaade fiyakuuji politik sabu, eɗen nganndi, e nder Doosɗe leydi ndi, kala dadiiɗo ina harmani ɗum waɗde politik, foti wonde darnde maɓɓe tan ko reende kisal leydi e hormaade e danndude juɓɓule Dowla. Ko goonga ɓe loŋtanii en ƴiyal gendongal e goddol hono Maawiya, kono oto won kay eɓe mbaɗta ɓoggi e daaɗe men.
Gila e daawal « transition » ɓe kuninooma wonde maa ɓe tottit siwil en laamu, tawa ko rewrude e wooteeji laaɓtudi e mudda lebbi 18, etee ɓe njeytortaake e wooteeji he, ɓe ngonata ko jaambureeɓe. Hay so tawii ina teskaa wooteeji baɗnoodi ɗi laaɓtii (njenytudi majji waylaaka) ittaani, gila e fuɗɗoode, kamɓe militeer en ɓe, ɓe njeebaaki weeyo politik ngo, sabu ɓe ngadii fof ko dunyde won e hoohooɓe parti PRDS yo puso e oon parti, ngona jaambureeɓe (enndepanndaaji) mbele ina ndikkanoo wonde dipiteeji, ɓe cidi ɓe haa yoga e maɓɓe ngoni dipiteeji.
Nde woote Gardagol leydi faandii, ɓe luurdi hakkunde maɓɓe sabu won e maɓɓe ndekete ina meerotonoo wonde kanndidaaji, heddiiɓe ɓe njabaani, mbiyi kanyum en ko yo ɓe kuurnu konngol maɓɓe, wonde addaani ɓe laamaade. Heddii kadi eɓe ƴeewa holi mo ɓe poti dadde haa laamo. Ɓe luurdi ɗoon kadi. Ɗo rewanoo fof, keewal e maɓɓe nanondiri e Siidi wul Seek Abdallaahi (miijo maɓɓe ko oon ɓuri «weeɓde hofde ») kono kadi yimɓe fof ina ceedtanii oon nuunɗal e peewal. Tesko-ɗen noon ko waalaare nde Abdul Asiis heednoo nde wonani yoo ɓe mballu Siidi (ndeke kaŋko ne won ko oo meerotonoo).
Ɓe njamiri dipiteeji enndepanndaaji kala yo ngootan Siidi, kono ina waawi wiyeede addani Siidi foolde ko ballal ngal o hebi ummoraade e parti Mesauud (APP) e wootannooɓe kanndidaa Seyni wul Seydaan e tuur ɗimmo. Ko ɗum waɗi, nde Siidi jooɗii e jappeere nde tabitini kala ko huninoo, so waɗde Mesauud hooreejo Asammbele, halfini Guwarnama oo Seyne wul Seydaan, ruttii to bannge politik woni e siynude ko huninoo : gartirgol taccinaaɓe, battugol macungaagu no bonannde warhoore e eɓɓude peeje no falorii caɗeele peewtuɗe e nguura (PSI) ekn….
Kono law, dipiteeji ballunooɗi Siidi ɓi puɗɗi urɓude tawi ko e kirjingol les hoohooɓe militeer en ɓe, sabu e fuɗɗoode, ɓe puɗɗorii ko kampaany yo gardiiɗo Ministuruuji, hono Seyne wul Seydaan yo liɓe sabu «politik makko jiilgol laamu gallii». Ɓe ndewi Siidi haa itti oon. Guwarnama keso waɗaa e gardagol Yahyaa wul Muhammed el Waghef. Oon guwarnama noon ko e mbaadi kesiri : mawɗo leydi ndi, sabu yiɗde mum tiiɗtinde ngootaagu leydi ndi, e yiɗde ɗum naftoraade peeje e miijooji partiiji kala, sabu mum teskaade caɗeele dookɗe leydi ndi to bannge nguura, jaŋde, puɗɗagol ownugol (ko lolliri terorisma) e leydi he ekn…, felliti naatnude hay luulndinooɓe ɗum e laamu, e dow tuugnorgal politik laaɓtungal, nanondirangal.
Nde wonde noon dipiteeji ɓallunooɗi mo ɗi ko nehneeɓe Wul Taayaa, ngoowi tan ko laŋkude e welliteede e porlugol jawɗeele laamu e suɗtude bonanndeeji mum en ɓennuɗi, mbiyi woy saa yoo ɓeeɗoo ɓe mballaano Siidi e saanga woote ina naatnee e guwarnama. Kono ngam wemjinde ɓesngu ɓe kuutorii ko wiyde wonde waɗaaɓe e laamu ngu ko watulaaɓe Maawiya ngonnoo, ko maandeeji bonannde jawdi laamu (Rumuus el Ɓesad en). Ndaw ko haawni noon, sabu ɓeen wiyooɓe noon, ko hakkunde tuumaaɓe warkoyaagu, yoolɓe sosiyeteeji laamu, yuɓɓintunooɓe nguykaali e nder wooteeji ekn…
Ko laaɓti koo tan, ko ɓe ooyooɓe etee ɓe njiɗi ko yo Siidi tottitɓe kala postooji neenɗuɗi e nder laamu he, jokka e laamoraade no ɓe ngowruno e saanga nde Maawiya laamii nde, etee ko fayti e won ɗeen toɓɓe yeru : artirde taccinaaɓe, sunnaade warkoyaagu mbaɗnoongu e duuɓi ɓennuɗi ɗi e kaɓtagol macungaagu ko yo won haala tan, kono hol to siyne. Militeeruuji ɗii ne, yiɗde mum en, ko yo Siidi heddoo e ndigal mum en, hol to o waa ko wonaa ko ɓe njamiri ɗum walla ko o diisnii ɓe : ɗum firti ko hay ko mbaawka ka Doosgal leydi rokki ɗum, fotaani huutoraade ɗum so wonaa tawa eɓe mbelaa. Ɗum noon ko Siidi yo o won laamɗo «sokkini » tawa alaa e ittu alaa e waɗtu, ko «heɓi dawna» tan.
Siidi noon, ko ko haalpulaar en mbiyata koo tan «maayo so heewi deeƴat », sabu deeƴre makko, nehdi makko, moƴƴere makko, yaŋkinaare makko, ittaani wonde mo neɗɗo joom fiɓnde, jiilotooɗo e kala sahaa maslahaa, teeyɗo, teyliiɗo kono ko gannduɗo to fayi, so dawii hol to joftoyta.
Ko oon jikku addani mo waɗde feere fof mbele amo maslondira e dipiteeji ɗi e militeeruuji ɗi, ɓe nganndu-ɗaa o yahii haa o takkani ɗum en galoŋaaji seneraaluuji, tawi won fotnooɓe adaade ɗum en heɓde ɗiin galoŋaaji. Ɗum fof ko ndaartude maslaha haa danya ligganaade Moritani ko nafata. Ɗum fof haɗaani tuddunde dipiteeji parti makko o e senerooji waɗde moojobere mum en mbele ina telɓina politik mo o ummani o.
Ko caggal faamde mo wonde ndee tuddunde won ko soomi goɗɗum ko wonaa tan wonde «ministeruuji baɗaaɗi ɗi moƴƴaani». Ma a taw jooni nii ɓe pooaanii ko haɗde mo laamaade sabu «so ɗaɗi ngonti buruuti joom mum sellataa», o felliti huutoraade mbaawka ka Doosgal leydi ndi rokki mo, so toɗɗaade kala mo o hoolii e postooji toowɗi e nder laamu, o lomtinii senerooji ɗi, mbiyen o dunyi ɓe yo ɓe timmin ko woni anniya maɓɓe ko, so waɗde «kuudetaa», ko harminaa hannde e nder yonta demokarasi.
Ngonka leydi ndi hannde.
Caggal ko laamu ngu follaa nyande 6 ut 2008, leydi ndi ummiima e ngonka demokarasi, ruttiima e laamu ndool-ndoolaagu e ɓittere yimɓe e tiɗɗugol wellitaare aadee. Eɗen teskii gila ut 2005, e saanga nde laamu Maawiya follaa, wellitaare mawnde danyaama e leydi he : ko adii fof ko diisnondiral compangal hakkunde laamiiɓe e laamaaɓe, wellitaare jaaynde e fannuuji kala, woni jaaynde heeriinde nde, woni jaaynde laamu (eɗen ceedtii jeewte rajo mbayliima kanyum e telewisiyon wonaa ko welata laamiiɓe tan haaletee sabu hay lulndiiɓe laamu ndokkaama konngol). Ko ngol laawol gadanol yimɓe fof (nder leydi e caggal leydi kala) ceedtii wonde wooteeji baɗnoodi ɗii fof ndewii laawol, laaɓtii.
Hannde o, Rajo e telewisiyon ngonti ko oolel Goomu militeer en, folluɓe laamu ngu e jaaynde yimɓe alanaa en laatiiɓe awluɓe e naafigeeji leydi : haalooɓe ko iwaani e ɓerɗe mum en, seedtotooɓe ko woodaani, tunngooɓe bonannde leydi e caru ɓesngu. Ko ɓeen tan kadi njogii hakke haalde e jaaynirɗe leydi ndi, kala mo wondaani e jamfa baɗɗo o, alaa hakke haalde walla hollitde mettere mum. Ellee maa mbiyaa ko en ruttiiɓe a laamu Taayaa. Ko ɗum addani en wiyde «Yahnoonde artii».
Demokaraasii companooɗo tuggi 2005, mo nganndu-ɗaa aduna fof ina yeeɓratnoo ɗum Muritani wontii «koyɗol muumo» etee, aduna oo fof taƴii aaccere. Ko ndeen mettere addani pelle keewɗe adunayankooje (Dental Afiriik, Dental Orop, Fedde Dowlaaji Dentudi-ONU , Banke Monnjaal ekn..) , leyɗeele Orop e Amerik, yoga e dowlaaji Afrik, kanyum en fof mbiyi loppet ngondaani e ko waɗi Muritani ko, etee maa taƴondir e leydi ndi nannga kaake mum en, e balle mum en, haa nde tippudi demokaraasi ngoodnoondi ndi arta e leydi he e gardagol Siidi Mohammed Wul Seek Abdallaahi, kebrunooɗo lefol ngol laaɓal e juuɗe ɓesngu Moritani.
Dowlaaji goɗɗi ɗii kollitii wonde ko waɗi e Muritani ko, ko jolo ƴeenngo, seppooji faajiraagal, jarfaali ɗaminiiɓe e watulaaɓe, ayyibaaji feewde e laamu Siidi, ɗum fof alaa ko nafata, ɓe mbiyi tan ko yo o rutte ɗo ummanoo ɗo, so wonaa ɗum aduna fof nefa goomu militeer en teetɓe laamu ngu.
Eɗen paami tan ko Goomu militeer en dallinta wonde ko ɗum addani ɗum follude laamu ngu (wonde caɗeele ina keewi e leydi he teeŋti e nguura, wonde terorisma naati leydi ndi etee ko kamɓe tan mbaawi falaade ɗum, wonde bonannde jawdi heewii e laamu Siidi, taccinaaɓe artiranooɓe nguuri ko e caɗeele ekn…). Ɗee caɗeele kay ma a taw ko kuuftidinɗe sabu ina seedtaa wonde ɗum jotondiri ko ɓeydagol coodgu petrol e winndere he e coodguuli nguuraaji. Ɗoo kay laamu Siidi foti ko manteede sabu law ɓe compi ko lolliri PSI (Programme spécial d’interɓention), hono eɓɓaande heeriinde ngam faabuya ɓesngu : gaweeje keewɗe ngaddaama e leydi he, caraa e paabi, miliyonaaji limtilimtinɗi kaalisaaji caraaɗi e leydi he ngam yo ɓesnguuli compir bitikaaji, compa eɓɓaaɗe ballooje ɓe liɓde coodguuli e newnude nguurndam maɓɓe, waɗde 2008 hitaande ndema ngam riiwde heege ɗo e duuɓi payɗi ekn..
Terorism kay so feenyii e leydi ko ko wiyetee « gacce wiinnde ko tawaaɗo heen », so tawii on takanaama galonaaji senerooji, on ngardinaama ceŋde ɓurɗe himmude e konu, on ngardinaama kisal leydi (sûreté nationale) etee ko onon tottaa kala ko ɓuri himmude e njogitaaje leydi, on ngoppii haa leydi yanaama, ma a taw kay so won mo ɗum jali ko onon ngoni hoore. Onon kay ɓuri ɓadaade on ko huutoraade kaɓirɗe ɗe ndesnda-ɗon ngam reende kisal leydi njamforo-ɗon ɗum gardiiɗo Dowla.
Mbiy-ɗon wonde taccinaaɓe ngartii e leydi mum en, kono «alaa ko wayli en ngonka maɓɓe ka ɓe nguurnoo Senegaal ». Hol ko taccinooɓe nii, hol taccinnooɗo ɓe ? Wonaa Siidi dey. Oon kay danyi ko wune wonde artirii ɓe, etee ina jogii anniya moƴƴo e fiɓnde tiiɗnde rokkitde ɓe hakkeeji maɓɓe, sabu fedde ANAIR ko seedanfaagal laaɓtungal. O diwii ɗoon ne kay sabu o wiyi haala warngooji ko ko foti haaleede : ko ronkaa naneede haa e nyalawma hannde o e kunude goomu militeer en waɗɓe kuudetaa ɓe.
Porlugol jawdi laamu noon ko teska heen ko, salinoo ɗum seeɗa ko laamu Muttaar wul Daddaa, kono gila militeer en ƴetti laamu e hitaande 1978 feewde jooni (sabu gila ndeen ko kamɓe tan laamotoo, woorti lebbi sappoy joy ɗi Siidi laami ɗi) Muritani wayi ko no ngesa monnginba, njanaaba diwooji nii, ko forlaa e jawdi laamu so heɓtanooma maa mah wuro tolniingo e Wasinton, tawa ko e kaŋŋe mbuure mahraa. Tenngiti ɗum dow fof ko jamaanu laamu Maawiya, sabu e oon sahaa, so tawii a wonaa luulndiiɗo laamu, a jaɓii yantude e kelle PRDS, kala ko wel maa ina dagii e leydi he, sabu e oon sahaa ko gardiiɗo leydi e hoore mum dunyata cibooji mum e nguyka. Sabu so foksineeruuji, ɓurɓe heen toowde ko njogii e njoɓdi heewaani yettaade teemedere ujunere mbiyaama «kootee cuuɗi mon, mahee toon galleeji jooɗɗi », njuɓɓinee ɓesnguuli mon yo njantu e PRDS so oɗon njiɗi danyde huunde e laamu he, ma a taw kam haala joofii. Ko e ɗiin duuɓi woni ɗo njahataa e nder ladde moraande, walla e gurel «cuuɗi tati e takkere rawaandu» kawraa e galle pattamlamo ina mahaa heen, jarɗo miliyonaaji limtilimtinɗi, tawa ko bamɗi keewi jofde heen. Joom ɗiin galleeji e ɗeen jawɗeele noon, saɓooɓe hannde e sara goomu militeer en, woni wiyooɓe «laamu Siidi ko bonnuɓe jawdi». Ndaw ko haawni. Hay so tawii nii ko ɓe kaali ko ko goonga, ma a taw kam bonannde lebbi sappo e joy fonndetaake e duuɓi noogaas e nay, hay so tawii ko ɗoon tan tuggu-ɗen.
So tawii ko goonga, ɗum ko kewlol haalpulaar keewi haalde ngol «haala janɗo e saret».
Kappanɗe Muritani e darnde fotnde dareede ngam danndude ɗum.
Moritani hannde arii haa e laabi celi, hol heen ngol o suɓtotoo ? Mbele ko ruttaade e ngonka ngadiika ut 2005, walla ko yahrude yeeso tiiɗtina laawol loowangol ngol, woni demokaraasi o, moƴƴitina ko boni heen ŋari ko.
Yonta hannde o ko yonta demokarasi sabu leƴƴi ɗii fof ko ɗum ɗaɓɓi, ko ɗum woni muuyaaɗe mum en, sabu winndere ndee fof hawri ko ɗum woni feere laamorgol moƴƴol, ko ɗum ne kadi woni ƴellitaare leƴƴi e fannuuji kala, gila e faggudu haa e renndo. Ko ndeen feere ne kay ɓesngu Muritani suɓtii e saanga nde waɗi wooteeji mum e hitaande 2007, rokki Siidi Wul Seek Abdallahi hoolaare yo ɗow ɗum ɗo e duuɓi joy.
Firtirde ɗum doole ko waasde hormaade ɓesngu Muritani, ko jamfaade lenyol. Ko ɗum waɗi laawol juumtanngol Muritani ko ruttaade e tippudi demokaraasi ngoodnoondi ndi, ɗum ɗoon foti wonde ko e kaaldigal jaajngal hakkunde denndaangal gollotooɓe politik, hakkunde senngo waɗɓe kuudetaa ɓe e wallidiiɓe mum en, e saliiɓe kuudetaa o, peeje fof njiylee mbele maslahaa ina danyee, tawa ko tuugiiɗo e hisnude ɓure puɗɗanooɗe danyeede e demokarasi gila 2007.
Ina foti jeyeede e nyenytudi ngaal kaaldigal, harminde e ko fayi arde huutoraade ndoolndoolaagu to bannge politik ngam waawnude yimɓe miijo mum. Ko ɗum waɗi militeer en yo naattu e nder tuddule mum en (wonaa ko hersini), ɓoora juuɗe mum en e kala ko feewti e politik, walla e maɓɓe jiɗɗo waɗde politik kala yo ɓooroo comci militeer en, ara, jola e lammba politik.
Gollal ngal kooninkooɓe kalfinaa e doosgal laamu ko gollal dimal, sabu ko reende kisal leydi, hisnude dowla e juɓɓule demokarasi. So ɓe kuuɓnii ngaal gollal ina yona. Ɓe ndeenoo lollirde « konu kudetaaji »
So goonga, ooɗoo kuudetaa ari ko ɗo haanaani etee o lommbii en e laana ka anndaa ɗo happi, soko eɗen njogii njoorto moƴƴo wonde denndaangal ngenndiyankooɓe leydi ko aldaa e paltoor, haa yettii noon saabiiɓe kuudetaa ɓe, maa ndarto keɓɓitoo leydi ko yaaccii, ndeftina ɗum e laawol poccingol.
Gelaajo


text:
Hitaande 2015 waɗii ko ɓuri teemedde joyi maayɓe . Hitaande 2016, limoore ndee yettiima teemedde jeegom. Hikka kadi e wiyde Mansuur Elimaan KAN, jaagorɗo kalfinaaɗo joljippo, e nder lebbi ɗiɗi fodde 162 innama Aadee maayii e pelɓondiral otooji ɗum ɗoon ko welsindaare dognooɓe otooji ɓe ɗum saabii o holliri kuule kese ƴettaaɗe yowiitii e dognude oto.
Ko toɓɓe 10 ƴettaa heen ngam ustude aksidaaji ɗii. Kuulal gadanal ngal ko adii fof kala mo ina dogna oto na nawa yimɓe hakkunde gure yaataw a dañii duuɓi 30, . Yanti heen e kuulal ɗimmal, so tawii ko baɗoowo taksi yaataw o dañii duuɓi 25, toɓɓere 3 kala oto yoo jogo wicit teknik. 4 hay gooto hoto waylu oto watta ɗum goɗɗum woni coodaa oto tawa firigoo wonnoo mbaylaa ɗum mbaɗaa heen jooɗorɗe aɗa watta nawde yimɓe, 5 ɓeydude yimɓe ɓe oto oo fotnoo jolnude yeru ko yimɓe 8 o fotnoo jolnude o ɓeyda jooɗorɗe haa wonta yimɓe 10 ɗum koko haɗaa. 6 dognoowo e diiwaan ndognanno-ɗaa pinaa subaka gooto mbaylaa ɗo gannoɗaa. 7 kala jom moto taƴanaama ɗoo e lebbi 6 yo yah sarwiis de miin ɓe peewna natal tonngoode motooji maɓɓe (place matricule) ɗoo e lajal ngal joofde yoɓetaake. 8 kala dognoowo moto fof yoo jogo laafaaji tekkuɗi ɗi. 9 kala mo njolnu-ɗaa kañum ne yoo jogo laafa. 10 ɓurtinde yimɓe ɓee foti jolnude koko haɗaa, ɗeeɗoo toɓɓe 10 woni ko wiyaa mo kala yoo ɗoofto ɗum kala noon mo ɗooftaaki ɗiiɗoo sarɗiiji kala ko kuugal fawotoo e joomum alaa yaafaade.
Abou GAYE
AKSIDAAJI SENEGAAL : 162 MAAYII E AKSIDA E NDER LEBBI ƊIƊI
Hitaande 2015 waɗii ko ɓuri teemedde joyi maayɓe . Hitaande 2016, limoore ndee yettiima teemedde jeegom. Hikka kadi e wiyde Mansuur Elimaan KAN, jaagorɗo kalfinaaɗo joljippo, e nder lebbi ɗiɗi fodde 162 innama Aadee maayii e pelɓondiral otooji ɗum ɗoon ko welsindaare dognooɓe otooji ɓe ɗum saabii o holliri kuule kese ƴettaaɗe yowiitii e dognude oto.
About the author /
Lewlawal Communcation
Post your comments Annuler la réponse.
Ziar annuelle 2018
Rajo Lewlawal
Ayaawo
Cakkite+
-
-
EERAANGO GALLE SAYDKU UMARPosted in: Joljole Comments: 0
-
WUROSOOGI : PALEE PALEE HAKKUNDE SANNDARMORI E JOOM MOTOOJI ENPosted in: Renndo Comments: 0
-
WARNGOOJI KAASAMAAS : HOL NO HUUNDE NDEEE YAHRI ? (AAMADU JAW)Posted in: Joljole Comments: 0
-
KANEL : JOGAGOL FOORAAS OO JIBINII LUURALPosted in: Joljole Comments: 0
Popular+
-
ÉLIMINATOIRE DE LA CAN 2017 : LE SÉNÉGAL DANS UNE POULE ABORDABLEPosted in: Coftal, Joljole Comments: 0
-
-
-
Liste des 99 premiers compagnons de El Hadji Omaroul Foutyou TallPosted in: Joljole Comments: 0
-
MARIAGE : MAMADOU SY TOUNKARA DE LA 2STV DANS LE RANG DES POLYGAMESPosted in: Cellal Comments: 0
-
CUDDIIƊO HOOREEJO SENEGAAL: KO POT-ƊEN ANNDUDE E MARIYAM FAY SALPosted in: Dawrugol Comments: 1
-
MBALLUDI LAAMU NGUU E MISKIIN EN : NDAARTUGOL KAAYITAAJI JIBINANNDE KO HEEN FAWIIPosted in: Renndo Comments: 0
-
La ziarra annuelle de la famille omarienne célébrée à partir du 22 janvierPosted in: Joljole Comments: 0
-
-
Random+
-
DOMESTIQUE MAURITANIENNE VENDUE AUX SAOUDIENS : COUMBA BA RETROUVE LA LIBERTEPosted in: Cellal, Joljole Comments: 0
-
SUƁNGO DEPITEEJI SENEGAAL : PECCUGOL NGOL LAATIIMAPosted in: Dawrugol, Joljole Comments: 0
-
NGUYKA : PUCCU NGUJJAANGU LUMMBI SANNARAAƁE YIYTAA KO CAAROYPosted in: Renndo Comments: 0
-
NANNGAL FOROOT E NDER MAATAM : SERIIF GEY GARDIIDO DUWAAN OO HAALIIPosted in: Joljole Comments: 0
-
Bone ŋakkere haaraanduru : hare ndee ina jokki to diiwaan MaatamPosted in: Cellal Comments: 0


text:
E hitaande 2012, ñalnde 1 e ñalnde 2 lewru jolal, ɓesngu Bagodin e kuuɓal, Harlaw, Dekle e Maalum bisminooma Baaba Maal e Daande Leñol e nder wuro Bagodin, teddini ɗumen teddungal ɓooytowal daarteede.
Hikka kadi, e ndeeɗoo hitaande 2014, Fedde Haɓɓere Giɗli Rewɓe Bagodin e gardagol Mayram Saawo mbaɗdii e Alhajji Baaba Baydi Maal kirɗeeli ɗiɗi pinal pattamlami, ñalnde alkamisa 10 e ñalnde aljumaa 11 lewru abriil to Buluŋŋe (la Case) e nder Nuwaasot, laamorgo dowla Muritani.
Jammaaji ɗiɗi ɗii fof ko maa nokku oo heewi haa won e yimɓe ndonkiti jooɗorɗe, mbaɗtindi e darnde haa hiirde fusi. Baaba Maal, Maysuur Diine Gawlo Sek, Mamma Abuu Gay e Baru Sal mbeltinirii Bagodinnaaɓe e jamaanu ngarnoongu nguu njimri mbelndi e ngamri njooɗndi e koɗli belɗi e buubaaji jirwuɗi.
Ñalnde aljumaa 11 ndee, Fedde ndee yuɓɓini yeewtere jaaynde (conférence de Presse) to Otel mo ɓe mbiyata Tufeyla e tawtoreede Baaba Maal e jaayndiyankooɓe tele, rajooji e jaayɗe jaambureeje. Ngarani Fedde Haɓɓere Giɗli Rewɓe Bagodin ko Mayram Saawo, hooreejo fedde ndee, Kummba Bookar Bah, kalfinaaɗo kumpital e Jeynaba Kelli, cukko hooreejo Fedde ndee. Resndaa njuɓɓudi yeewtere ndee ko Mammadu Demmba Sih.
Caggal ngardiindi gorko Abdalla, ko Mayram Saawo hurmbiti yeewtere ndee. E wiyde makko: « Emin ngondi e weltaare mawnde e addude min Alhajji Baaba Maal sabu neɗɗaagal mum e yiɗde mum e leñol. Ena laaɓi ooɗoo fartaŋŋe wonaa doole amen min keɓri mo. Ko kanko newnani min haa min ndañi yettaade mo. Ko goonga, emin njiɗi kaalis no feewi, kono min mbismorii mo ko haa o walla min waɗde eeraango e dañande min tekkere moƴƴere ngam donngal min ndoondii ngal waawa yettoyaade e kisal. Fedde amen ndee hannde ko 50 ɓiɗɗo debbo, wuurɓe e doole mumen e golle ceertuɗe. Nde daranii ko haɓde e caɗeele debbo teeŋtuɗe gila e dewle waawnere, dewle doƴɗe, kaddingol sukaaɓe rewɓe, hiiseende worɓe e dow rewɓe mumen, baasal, ñawu haa e humambinnaagu, ekn. Emin kestiɗina amen njettoor feewde e Baaba. No min njettirta kadi onon arɓe ɓee, gila e jaayndiyankooɓe, pelle pinal haa e yimɓe teelɗuɓe. On njaaraama ».
Nde konngol arti e Alhajji Baaba Maal, haali ko e ɗemngal farayse. O yetti, o jaari Fedde Haɓɓere Giɗli jaaroore teeŋtunde sabu faamde gila law ko woni darnde mum en e nder sahaa mum en, tawi kadi kuccini ɓesnoore ndee ko e renndo ngoo.
O holliri no weltaare makko fotiri e Muritaninaaɓe. Goonga nii ko Senegaal o innitortoo kono yo yimɓe ɓee nganndu ko Muritaninaaɓe mbaɗi mo teettee haa ɗo o wonani hannde Alla ɗoo. Nde ɗum ɓenni, o holliti jamaanu nguu wonde renndo, ko ngo waawi wonde fof, ngo waawataa ɓamtaade e yahrude yeeso tawi wonaa ɓiɓɓe mum ndadii, ɓamti ɗum. Renndo, ko ngo waawi wonde fof, ngo waawataa ɓamtaade e yahrude yeeso tawi ena ɗawi rewɓe e sukaaɓe fotde mumen. O sakkitorii ko eeraango nde worɓe ɓee mballata rewɓe e sukaaɓe e jaŋde e geɗe faggudu mbele ena ɓamtoo caggal nde o holliti teddungal ngal o rokkaa e kawgel fuku garowel to Beresiil e eɓɓoore Galle Pinal Fuuta mo o anniyii waɗde to Giyaa e nder diiwaan Podoor Senegaal.
Njaay Saydu Aamadu


text:
Go’o mee aadoranoo ko wonde ñalawma juulde liggotooɓe nde winndere ndee kala heɓtinani ɗum ngam fooftaade kono kadi mbele eɓe njuurnitoo ngonka maɓɓe to bannge jotondiral maɓɓe e ligginooɓe jom hoorejawɗeele en en. E aada, ɗoo e Muritani, liggotooɓe keewi ko yuɓɓinde seppooji, kollita heen hujjaaji mum en, mbinnda deftere tonngunde ɗiin hujjaaji, yettina ɗum Kaliifu laamu toppitiiɗo liggeey e gollingol.
Hikka noon ñalngu ngu ƴettii mbaadi kesiri wonande kam senngo sofereeɓe taskiiji (heewɓe heen nii liggantoo ko koye mum en) sabu ɓe pelliti ko salaade ñalnde heen liggaade, ɓe ndartini otooji maɓɓe, ɓe kaɗi kala yimɓe maɓɓe yiɗnooɓe liggaade gollaade, ɓe kaɗiri ɗum en doole.
Nii woni Nuwaasoot iiñti ñalnde heen nde wonde jolngo alaa, hedditii ko joginooɗo dawol fof, dawol mum telɓu sabu alaa ɗo jolaa etee won heen nokkuuji ina ngoɗɗondiri, njahrotaako koyngal. Ɗuum kadi huuftidini e wuro ngoo kala, sabu alaa leegal ngal geddere nde yettaaki. Kono ko teskini kadi e ndee dillere, ko banndiiji e saysayeeɓe naattii heen, coomii e dillere hee, ina njana e bitikaaji, paloo yimɓe ina teetta kaake mum en, ina mbaɗa geɗe tooñannge, geɗe bonɗe, ko wayi no jangol e yimɓe woɗɓe ɓe mbiyaani mbaɗaani, haa teeŋti e safalɓe woɗeeɓe, ina jippina ɗum en e otooji, leɓta ɗum en ekn.
Ina moƴƴi anndee hol ko saabii ndee dillere. E ko kumpiti-ɗen ko kuule ɗe laamu ƴettunoo ko yowitii e sarɗiiji jirlagol otooji e nder gure walla hakkunde gure, ko yowitii e burlugol jayli boɗeeji dow tali, kaalgol e telefoŋ tawa ina nanngi walaŋ walla waasde jayli oto maandinooji timmude ekn…, ɗum fof wonaano geɗe kese e sariyaaji jirlagol otooji, kono ko hesɗi heen ko ɓurtugol alamaanuuji pawaaɗi heen ɗii (ina yettoo heen sahaaji haa 20 000 mbuuɗu) e lajal pawangal heen ngal (ñalnde go’o mee) ko aldaa e diisnondiral e pelle sofereeɓe ɓee.
Ɓeen sofereeɓe noon ko ɓuri heen heewde njogii ko otooji ɗi timminaani ɗiin sarɗiiji, yoga heen nii ko limce, ko otooji defiiɗi kirakon yoga e miskineeɓe etee laamu majjaani ɗuum, walla nii ko kañum wellitnoo ɗuum. Kono noon heewɓe mbiyi wonde « laamu woni ko e ɓolde miskineeɓe haa daña kaalis no yuɓɓiniri memtagol doosgal leydi », sofereeɓe taksiiji noon mbiyi ko wonaa e keeceeje mum en ɗum hebori fafteede.
Ko teski-ɗen tan ko maa won balɗe ɗiɗi cofte e nder wuro Nuwaasoot ko ko leefi sabu sippiro sofereeɓe ɓee e baasgol laamu jooɗtoronoode ɗum e ronkere mum dartinde murto ngoo. Ko bettere mawnde wonande gollotooɓe politigi kala, hay jeyaaɓe heen e luulndo ngoo.
Dillere ndee ina janngina en tan wonde caɗeele nguurndam ɓesngu njettiima e nokku ɗo yimɓe ɓee muñtorii etee won e ceŋɗe ɓesngu kollirii wonde fiyakuuji mum en pattirtaa ɗum haŋkati hay gooto, wonaa pelle politigi wonaa senndikaaji, ko ɓe ndarantooɓe koye maɓɓe. Ndeen feere kadi hollirii ina jogii ngartam tawde wonii ko laamu wiynoo hebori siyneede ko go’o mee, wontii « reedu leliindu » haa nde laamu nguu ɗifti e liɓragol mum kala.
Gelaajo


text:
BAABUWOL 9
Ɓikkon Isra’iila yami laamiiɗo
Laamiiɗo arano Isra’iila, waato Sawulu, ɗowtanaay Allah. Daawuda ronti mo e Allah haɓɓi alkawal bee maako ngam laamu ndu timmataako
ƁAAWO balɗe Samson, Samuyila laati annabaajo e alkaali haa lesdi Isra’iila. Ɓikkon Isra’iila yami ɓe ngiɗi laatugo bana ummatooje feere e ɓe ngiɗi laamiiɗo neɗɗaaku bana maɓɓe. Ammaa Yeehova yiɗaano yamol ngol, e o nelli Samuyila ngam nootugo ɓe. Allah suɓi derkeejo jaŋkinaaɗo ewneteeɗo Sawulu haa o laato laamiiɗo. Ɓaawo man, laamiiɗo Sawulu hafi e ɗowtanaay Allah. Yeehova wudini laamu maako e wi’i Samuyila teefa laamiiɗo feere—derkeejo ewneteeɗo Daawuda. Ammaa Daawuda laamaay law.
Yaake o ɗonno derkeejo, Daawuda yaali deerɗum’en konooɓe nder jama’aare konu Sawulu. Jama’aare konu fuu hulinno maapindiijo ewneteeɗo Goliyat, mo ɗonno janca ɓe e Allah maɓɓe. Bee hoolaare, Daawuda jaɓi haɓugo bee maapindiijo go. Bee kaa’e botowɗe tis, derkeejo Daawuda ummi haɓugo bee konneejo jey ɓuri mo piw bee daande; o mari meter baakin tati. Nde Goliyat janciri mo, Daawuda wi’i, o mari balmol ɓuri mo, ngam o wari haɓugo bee innde Yeehova Allah. Daawuda mbari Goliyat bee hayre woore e bee kaafaahi maapindiijo go, taa’i mo hoore. Jama’aare konu Filisti’en cankiti ngam kulol.
Arano, Sawulu hayɗini ngam ngorku Daawuda e darni mo arɗuɗo jama’aarre konu maako. Ammaa ngam Daawuda ɓuri mo bee sembe nder haɓre, Sawulu waɗi kaajal masin. Daawuda doggi ngam hisugo hoore maako e laati bana yiiloowo duuɓi ɗuuɗɗi. Bee man fuu, Daawuda ɗon ɗowtani laamiiɗo mo ɗon teefa mbarugo mo, ngam o anndi yoo, Yeehova Allah on darni laamiiɗo Sawulu. Haa timma, Sawulu maayi konu. Neeɓaay, Daawuda laati laamiiɗo bana Yeehova iinino.
“Mi tabitinan laamu maako haa foroy.”—2 Samuyila 7:13
Laamiiɗo Daawuda yiɗino masin mahugo haykaliiru ngam Yeehova. Ammaa, Yeehova wi’i, danygol maako mahata haykaliiru ndu, waato Suleymaanu. Allah barkiɗini Daawuda masin ngam o haɓɓi alkawal maŋgal bee maako: Laamiiɗo wurtoto asŋgol maako tan. Kisnoowo malla danygol mo Allah iini haa Adnin wurtan nder lenyol maako. Danygol ngol laatan Almasiihu, malla “Cuɓaaɗo,” waato mo Allah iini. Yeehova iini yoo, Almasiihu laatoto Laamiiɗo ngomna, malla Laamu ngu timmataako.
Bee seyo haa ɓernde, Daawuda mooɓti kuuje mahugo juur bee kaŋgeeri e cardi ngam mahugo haykaliiru. O windi boo gime ɗuuɗɗe bee ruuhu Allah. Hiddeko o maaya, Daawuda windi: “Ruuhu Jawmiraawo ɗon anndinammi bolle, kaŋko o ɗon wolwira bee hunduko am.”—2 Samuyila 23:2.
—Ndaare 1 Samuyila; 2 Samuyila; 1 Habaruuji Nyalaaɗe; Esaaya 9:7; Matta 21:9; Luka 1:32; Yuhanna 7:42.